title: Εκτελεστικός κανονισμός (ΕΕ) 2018/408 της Επιτροπής, της 15ης Μαρτίου 2018, σχετικά με την τροποποίηση του εκτελεστικού κανονισμού (ΕΕ) 2017/1758 για τη μορφή και το περιεχόμενο των λογιστικών στοιχείων που υποβάλλονται στην Επιτροπή στο πλαίσιο της εκκαθάρισης των λογαριασμών του ΕΓΤΕ και του ΕΓΤΑΑ, καθώς και για την παρακολούθηση και τις προβλέψεις

text:
               16.3.2018

               EL

               Επίσημη Εφημερίδα της Ευρωπαϊκής Ένωσης

               L 74/9

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/408 ΤΗΣ ΕΠΙΤΡΟΠΉΣ
   της 15ης Μαρτίου 2018
   σχετικά με την τροποποίηση του εκτελεστικού κανονισμού (ΕΕ) 2017/1758 για τη μορφή και το περιεχόμενο των λογιστικών στοιχείων που υποβάλλονται στην Επιτροπή στο πλαίσιο της εκκαθάρισης των λογαριασμών του ΕΓΤΕ και του ΕΓΤΑΑ, καθώς και για την παρακολούθηση και τις προβλέψεις
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (1), και ιδίως το άρθρο 104,
   Εκτιμώντας τα ακόλουθα:

               (1)

               Το παράρτημα IV του εκτελεστικού κανονισμού (ΕΕ) 2017/1758 της Επιτροπής (2) καθορίζει τη δομή των κωδικών του προϋπολογισμού του Ευρωπαϊκού Γεωργικού Ταμείου Αγροτικής Ανάπτυξης («ΕΓΤΑΑ») για την περίοδο προγραμματισμού 2014 έως 2020.

               (2)

               Με τον κανονισμό (ΕΕ) 2017/2393 του Ευρωπαϊκού Κοινοβουλίου και του Συμβουλίου (3) τροποποιήθηκαν διάφορες διατάξεις του κανονισμού (ΕΕ) αριθ. 1305/2013 του Ευρωπαϊκού Κοινοβουλίου και του Συμβουλίου (4), συμπεριλαμβανομένων των διατάξεων που αφορούν πρόσθετη κατανομή και μία νέα κατηγορία παρέκκλισης για το ποσοστό συνεισφοράς του ΕΓΤΑΑ. Επομένως, ο εκτελεστικός κανονισμός (ΕΕ) 2017/1758 θα πρέπει να αντικατοπτρίζει τις τροποποιήσεις των σχετικών διατάξεων του κανονισμού (ΕΕ) αριθ. 1305/2013.

               (3)

               Επομένως, ο εκτελεστικός κανονισμός (ΕΕ) 2017/1758 θα πρέπει να τροποποιηθεί αναλόγως.

               (4)

               Ο παρών κανονισμός θα πρέπει να τεθεί σε εφαρμογή την ίδια ημέρα με τον κανονισμό (ΕΕ) 2017/2393.

               (5)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής των γεωργικών ταμείων,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο παράρτημα IV του εκτελεστικού κανονισμού (ΕΕ) 2017/1758, ο τρίτος πίνακας υπό το σημείο 1.2 «Δομή κωδικού του προϋπολογισμού», με τον οποίο προσδιορίζεται το δεύτερο ψηφίο «RRR» του συνδυασμού των άρθρων που χρησιμοποιήθηκαν για να υπολογιστεί το μέγιστο ποσοστό συνεισφοράς του ΕΓΤΑΑ, τροποποιείται ως εξής:

               1)

               Η γραμμή για τον κωδικό 6 αντικαθίσταται από το ακόλουθο κείμενο:

                           «6

                           Άρθρο 59 παράγραφος 4 στοιχείο στ)

                           Συμπληρωματική χορήγηση για την Ιρλανδία, την Πορτογαλία και την Κύπρο»

               2)

               Προστίθεται η ακόλουθη γραμμή:

                           «8

                           Άρθρο 59 παράγραφος 4 στοιχείο η)

                           Ποσοστό συνεισφοράς που αναφέρεται στο άρθρο 39α παράγραφος 13 του κανονισμού (ΕΕ) αριθ. 1303/2013 για το μέσο χρηματοοικονομικής τεχνικής που αναφέρεται στο άρθρο 38 παράγραφος 1 στοιχείο γ) του εν λόγω κανονισμού»

         Άρθρο 2
   Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2018.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 15 Μαρτίου 2018.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 347 της 20.12.2013, σ. 549.

      (2)  Εκτελεστικός κανονισμός (ΕΕ) 2017/1758 της Επιτροπής, της 27ης Σεπτεμβρίου 2017, για τη μορφή και το περιεχόμενο των λογιστικών στοιχείων που υποβάλλονται στην Επιτροπή στο πλαίσιο της εκκαθάρισης των λογαριασμών του ΕΓΤΕ και του ΕΓΤΑΑ, καθώς και για την παρακολούθηση και τις προβλέψεις (ΕΕ L 250 της 28.9.2017, σ. 1).

      (3)  Κανονισμός (ΕΕ) 2017/2393 του Ευρωπαϊκού Κοινοβουλίου και του Συμβουλίου, της 13ης Δεκεμβρίου 2017, για την τροποποίηση των κανονισμών (ΕΕ) αριθ. 1305/2013, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ), (ΕΕ) αριθ. 1306/2013 σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής, (ΕΕ) αριθ. 1307/2013, περί θεσπίσεως κανόνων για άμεσες ενισχύσεις στους γεωργούς βάσει καθεστώτων στήριξης στο πλαίσιο της κοινής γεωργικής πολιτικής, (ΕΕ) αριθ. 1308/2013 για τη θέσπιση κοινής οργάνωσης των αγορών γεωργικών προϊόντων και (ΕΕ) αριθ. 652/2014 για τη θέσπιση διατάξεων σχετικά με τη διαχείριση των δαπανών που αφορούν, αφενός, τη διατροφική αλυσίδα, την υγεία των ζώων και την καλή μεταχείριση των ζώων και, αφετέρου, την υγεία των φυτών και το φυτικό αναπαραγωγικό υλικό (ΕΕ L 350 της 29.12.2017, σ. 15).

      (4)  Κανονισμός (ΕΕ) αριθ. 1305/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και την κατάργηση του κανονισμού (ΕΚ) αριθ. 1698/2005 του Συμβουλίου (ΕΕ L 347 της 20.12.2013, σ. 487).


title: Εκτελεστικός κανονισμός (ΕΕ) 2018/406 της Επιτροπής, της 2ας Μαρτίου 2018, για την καταχώριση ονομασίας στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων «Amêndoa Coberta de Moncorvo» (ΠΓΕ)

text:
               16.3.2018

               EL

               Επίσημη Εφημερίδα της Ευρωπαϊκής Ένωσης

               L 74/5

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/406 ΤΗΣ ΕΠΙΤΡΟΠΉΣ
   της 2ας Μαρτίου 2018
   για την καταχώριση ονομασίας στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων «Amêndoa Coberta de Moncorvo» (ΠΓΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 52 παράγραφος 2,
   Εκτιμώντας τα ακόλουθα:

               (1)

               Σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012, η αίτηση για την καταχώριση της ονομασίας «Amêndoa Coberta de Moncorvo» που κατέθεσε η Πορτογαλία, δημοσιεύθηκε στην Επίσημη Εφημερίδα της Ευρωπαϊκής Ένωσης
                   (2).

               (2)

               Δεδομένου ότι δεν έχει κοινοποιηθεί στην Επιτροπή καμία δήλωση ένστασης, βάσει του άρθρου 51 του κανονισμού (ΕΕ) αριθ. 1151/2012, η ονομασία «Amêndoa Coberta de Moncorvo» πρέπει να καταχωρισθεί,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Η ονομασία «Amêndoa Coberta de Moncorvo» (ΠΓΕ) καταχωρίζεται.
   Η ονομασία που αναφέρεται στο πρώτο εδάφιο αφορά προϊόν της κλάσης 2.3. Προϊόντα αρτοποιίας, ζαχαροπλαστικής, ζαχαρώδη παρασκευάσματα ή προϊόντα μπισκοτοποιίας του παραρτήματος XI του εκτελεστικού κανονισμού (ΕΕ) αριθ. 668/2014 της Επιτροπής (3).
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 2 Μαρτίου 2018.

            Για την Επιτροπή,

            εξ ονόματος του Προέδρου,

         Phil HOGAN

            Μέλος της Επιτροπής

      (1)  ΕΕ L 343 της 14.12.2012, σ. 1.

      (2)  ΕΕ C 391 της 18.11.2017, σ. 11.

      (3)  Εκτελεστικός κανονισμός (ΕΕ) αριθ. 668/2014 της Επιτροπής, της 13ης Ιουνίου 2014, για τη θέσπιση κανόνων εφαρμογής του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων (ΕΕ L 179 της 19.6.2014, σ. 36).


title: Εκτελεστικός κανονισμός (ΕΕ) 2018/407 της Επιτροπής, της 14ης Μαρτίου 2018, σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία

text:
               16.3.2018

               EL

               Επίσημη Εφημερίδα της Ευρωπαϊκής Ένωσης

               L 74/6

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/407 ΤΗΣ ΕΠΙΤΡΟΠΉΣ
   της 14ης Μαρτίου 2018
   σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (1), και ιδίως το άρθρο 57 παράγραφος 4 και το άρθρο 58 παράγραφος 2,
   Εκτιμώντας τα ακόλουθα:

               (1)

               Για να εξασφαλιστεί η ομοιόμορφη εφαρμογή της συνδυασμένης ονοματολογίας που προσαρτάται στον κανονισμό (ΕΟΚ) αριθ. 2658/87 του Συμβουλίου (2), είναι αναγκαίο να θεσπιστούν μέτρα όσον αφορά την κατάταξη των εμπορευμάτων που αναφέρονται στο παράρτημα του παρόντος κανονισμού.

               (2)

               Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της συνδυασμένης ονοματολογίας (ΣΟ). Οι εν λόγω κανόνες ισχύουν επίσης και για κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν οποιαδήποτε νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.

               (3)

               Κατ' εφαρμογή αυτών των γενικών κανόνων, τα εμπορεύματα που περιγράφονται στη στήλη 1 του πίνακα που περιλαμβάνεται στο παράρτημα θα πρέπει να καταταγούν στον κωδικό ΣΟ που εμφαίνεται στη στήλη 2, για τους λόγους που αναφέρονται στη στήλη 3 του εν λόγω πίνακα.

               (4)

               Είναι σκόπιμο να προβλεφθεί ότι ο δικαιούχος των δεσμευτικών δασμολογικών πληροφοριών, οι οποίες έχουν εκδοθεί σχετικά με τα εμπορεύματα που αφορά ο παρών κανονισμός και δεν είναι σύμφωνες με τον παρόντα κανονισμό, μπορεί να συνεχίσει να τις επικαλείται επί μια ορισμένη χρονική περίοδο, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013. Η περίοδος αυτή θα πρέπει να είναι τρίμηνη.

               (5)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακού Κώδικα,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα εμπορεύματα που περιγράφονται στη στήλη 1 του πίνακα που περιλαμβάνεται στο παράρτημα κατατάσσονται στη συνδυασμένη ονοματολογία στον κωδικό ΣΟ που αναφέρεται στη στήλη 2 του εν λόγω πίνακα.
   Άρθρο 2
   Οι δεσμευτικές δασμολογικές πληροφορίες που δεν είναι σύμφωνες με τον παρόντα κανονισμό μπορούν να συνεχίσουν να αποτελούν αντικείμενο επίκλησης, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013, κατά τη διάρκεια περιόδου τριών μηνών από την ημερομηνία έναρξης της ισχύος του παρόντος κανονισμού.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 14 Μαρτίου 2018.

            Για την Επιτροπή,

            εξ ονόματος του Προέδρου,

         Stephen QUEST

            Γενικός Διευθυντής

            Γενική Διεύθυνση Φορολογίας και Τελωνειακής Ένωσης

      (1)  ΕΕ L 269 της 10.10.2013, σ. 1

      (2)  Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1).

      ΠΑΡΑΡΤΗΜΑ

                  Περιγραφή των εμπορευμάτων

                  Κατάταξη (κωδικός ΣΟ)

                  Αιτιολογία

                  (1)

                  (2)

                  (3)

                  Προϊόν ονομαζόμενο «σκουριά φαιάς τηγμένης αλουμίνας», το οποίο αποτελεί υποπροϊόν που λαμβάνεται κατά την παραγωγή κανονικού ηλεκτροκορούνδιου σε ηλεκτρικούς κλιβάνους.
                  Το προϊόν αποτελείται από τα ακόλουθα συστατικά (% κατά βάρος):

                  7202 29 90

                  Η κατάταξη καθορίζεται από τους γενικούς κανόνες 1 και 6 για την ερμηνεία της συνδυασμένης ονοματολογίας, από τη σημείωση 3 στοιχείο α) του κεφαλαίου 26, τη σημείωση 1 στοιχείο γ) του κεφαλαίου 72, τη σημείωση διακρίσεων 2 του κεφαλαίου 72 και από το κείμενο των κωδικών ΣΟ 7202 , 7202 29  και 7202 29 90 .
                  Η κατάταξη στην κλάση 2620  αποκλείεται, επειδή το προϊόν δεν πληροί τους όρους της σημείωσης 3 στοιχείο α) του κεφαλαίου 26.
                  Η χημική σύνθεση του εν λόγω προϊόντος πληροί τους όρους της σημείωσης 1 στοιχείο γ) του κεφαλαίου 72, όπου καθορίζονται τα σιδηροκράματα, και της σημείωσης διακρίσεων 2 του κεφαλαίου 72, όπου καθορίζονται τα σιδηροκράματα της κλάσης 7202 .
                  Τα δύο ουσιώδη χαρακτηριστικά του εν λόγω προϊόντος, τα οποία είναι σύμφωνα με την περιγραφή των σιδηροκραμάτων, είναι ότι το εν λόγω προϊόν χρησιμοποιείται στον σταθμικό διαχωρισμό μεταλλευμάτων και παρασκευάζεται σε ηλεκτρικούς κλιβάνους (βλ. επίσης τις επεξηγηματικές σημειώσεις του εναρμονισμένου συστήματος για την κλάση 7202 , τέταρτο και έκτο εδάφιο).
                  Λόγω της χημικής σύστασης του προϊόντος, η οποία επιτρέπει τη χρήση του στον σταθμικό διαχωρισμό μεταλλευμάτων με επιλεκτική επίπλευση, το προϊόν πρέπει να καταταγεί στην κλάση 7202  ως σιδηρόκραμα.
                  Ως εκ τούτου, το προϊόν πρέπει να καταταγεί στον κωδικό ΣΟ 7202 29 90 , ως άλλο κράμα σιδηροπυριτίου.

                              —

                              σίδηρο

                  75

                              —

                              πυρίτιο

                  15

                              —

                              τιτάνιο

                  5

                              —

                              αργίλιο

                  3

                              —

                              άλλα μέταλλα

                  2

                  Το προϊόν χρησιμοποιείται για τη συγκέντρωση μεταλλευμάτων με επιλεκτική επίπλευση κατά τη διαδικασία σταθμικού διαχωρισμού.


title: Εκτελεστικός κανονισμός (ΕΕ) 2018/420 του Συμβουλίου, της 19ης Μαρτίου 2018, για την εφαρμογή του κανονισμού (EE) αριθ. 36/2012 σχετικά με περιοριστικά μέτρα λόγω της κατάστασης στη Συρία

text:
               19.3.2018

               EL

               Επίσημη Εφημερίδα της Ευρωπαϊκής Ένωσης

               LI 75/1

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/420 ΤΟΥ ΣΥΜΒΟΥΛΊΟΥ
   της 19ης Μαρτίου 2018
   για την εφαρμογή του κανονισμού (EE) αριθ. 36/2012 σχετικά με περιοριστικά μέτρα λόγω της κατάστασης στη Συρία
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 36/2012 του Συμβουλίου, της 18ης Ιανουαρίου 2012, σχετικά με περιοριστικά μέτρα λόγω της κατάστασης στη Συρία και την κατάργηση του κανονισμού (EE) αριθ. 442/2011 (1), ιδίως δε το άρθρο 32 παράγραφος 1,
   Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:

               (1)

               Στις 18 Ιανουαρίου 2012, το Συμβούλιο εξέδωσε τον κανονισμό (ΕΕ) αριθ. 36/2012.

               (2)

               Λόγω της σοβαρότητας της κατάστασης στη Συρία, ιδίως λόγω της χρήσης χημικών όπλων από το συριακό καθεστώς και της εμπλοκής του στη διάδοση χημικών όπλων, θα πρέπει να προστεθούν τέσσερα πρόσωπα στον κατάλογο των φυσικών και νομικών προσώπων, οντοτήτων και φορέων που υπόκεινται σε περιοριστικά μέτρα, ο οποίος περιέχεται στο παράρτημα ΙΙ του κανονισμού (ΕΕ) αριθ. 36/2012.

               (3)

               Ως εκ τούτου, το παράρτημα II του κανονισμού (ΕΕ) αριθ. 36/2012 θα πρέπει να τροποποιηθεί αναλόγως,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα II του κανονισμού (ΕΕ) αριθ. 36/2012 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 19 Μαρτίου 2018.

            Για το Συμβούλιο

            H Πρόεδρος

         F. MOGHERINI

      (1)  ΕΕ L 16 της 19.1.2012, σ. 1.

      ΠΑΡΑΡΤΗΜΑ
      Τα ακόλουθα πρόσωπα προστίθενται στον κατάλογο που περιέχεται στο παράρτημα ΙΙ τμήμα Α (Πρόσωπα) του κανονισμού (ΕΕ) αριθ. 36/2012:

                     Όνομα

                     Αναγνωριστικά στοιχεία

                     Λόγοι

                     Ημερομηνία καταχώρισης

                     «260.

                     Yusuf Ajeeb
                     (άλλως:, Yousef, Ajib)

                     Ταξίαρχος· γιατρός· Προϊστάμενος Ασφάλειας, Scientific Studies and Research Centre (SSRC)
                     Διεύθυνση: Scientific Studies and Research Centre (SSRC), Barzeh Street, PO Box 4470, Δαμασκός

                     Κατέχει τον βαθμό του ταξίαρχου, ανώτατος αξιωματικός στις συριακές ένοπλες δυνάμεις, βρίσκεται σε αυτή τη θέση μετά τον Μάιο του 2011. Από το 2012 είναι ο Προϊστάμενος Ασφάλειας του Scientific Studies and Research Centre (SSRC), που δραστηριοποιείται στον τομέα της διάδοσης χημικών όπλων. Λόγω της υψηλής θέσης του ως Προϊστάμενος Ασφάλειας στο SSRC, συνδέεται επίσης με την κατονομασμένη οντότητα SSRC.

                     19.3.2018

                     261.

                     Maher Sulaiman
                     (άλλως:; Mahir, Suleiman)

                     Γιατρός· Διευθυντής του Higher Institute for Applied Sciences and Technology
                     Διεύθυνση: Higher Institute for Applied Sciences and Technology (HIAST), P.O. Box 31983, Δαμασκός

                     Διευθυντής του Higher Institute for Applied Sciences and Technology (HIAST), που παρέχει εκπαίδευση και στήριξη ως μέρος του τομέα της διάδοσης χημικών όπλων της Συρίας. Λόγω της υψηλής θέσης του HIAST, το οποίο υπάγεται στο Scientific Studies and Research Centre (SSRC), συνδέεται με το HIAST και το SSRC, τα οποία είναι αμφότερα κατονομασμένες οντότητες.

                     19.3.2018

                     262.

                     Salam Tohme
                     (άλλως:Salim, Taame, Ta'mah, Toumah)

                     Γιατρός: Αναπληρωτής γενικός διευθυντής του Scientific Studies and Research Centre (SSRC)
                     Διεύθυνση: Scientific Studies and Research Centre (SSRC), Barzeh Street, PO Box 4470, Δαμασκός

                     Αναπληρωτής γενικός διευθυντής του Scientific Studies and Research Centre (SSRC) που είναι υπεύθυνο για την ανάπτυξη και παραγωγή μη συμβατικών όπλων, συμπεριλαμβανομένων των χημικών όπλων, καθώς και των βλημάτων μεταφοράς τους. Λόγω της υψηλής θέσης του στο SSRC, συνδέεται με την κατονομασμένη οντότητα SSRC.

                     19.3.2018

                     263.

                     Zuhair Fadhlun
                     (άλλως:; Zoher, Fadloun, Fadhloun)

                     Προϊστάμενος του Institute 3000 (άλλως Institute 5000), Scientific Studies and Research Centre (SSRC)
                     Διεύθυνση: Scientific Studies and Research Centre (SSRC), Barzeh Street, P.O. Box 4470, Δαμασκός

                     Διευθυντής του κλάδου του Scientific Studies and Research Centre (SSRC) γνωστού ως Institute 3000 (άλλως Institute 5000). Στο πλαίσιο του ρόλου αυτού, είναι υπεύθυνος για σχέδια σχετικά με χημικά όπλα, συμπεριλαμβανομένης της παραγωγής χημικών μέσων και πυρομαχικών. Λόγω της υψηλής θέσης του στο SSRC, συνδέεται με την κατονομασμένη οντότητα SSRC.

                     19.3.2018»


title: Εκτελεστικός κανονισμός (ΕΕ) 2018/456 της Επιτροπής, της 19ης Μαρτίου 2018, σχετικά με τα διαδικαστικά στάδια της διαβούλευσης για τον καθορισμό του καθεστώτος νέων τροφίμων σύμφωνα με τον κανονισμό (ΕΕ) 2015/2283 του Ευρωπαϊκού Κοινοβουλίου και του Συμβουλίου σχετικά με τα νέα τρόφιμα (Κείμενο που παρουσιάζει ενδιαφέρον για τον ΕΟΧ )

text:
                  20.3.2018

                  EL

                  Επίσημη Εφημερίδα της Ευρωπαϊκής Ένωσης

                  L 77/6

            ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/456 ΤΗΣ ΕΠΙΤΡΟΠΉΣ
      της 19ης Μαρτίου 2018
      σχετικά με τα διαδικαστικά στάδια της διαβούλευσης για τον καθορισμό του καθεστώτος νέων τροφίμων σύμφωνα με τον κανονισμό (ΕΕ) 2015/2283 του Ευρωπαϊκού Κοινοβουλίου και του Συμβουλίου σχετικά με τα νέα τρόφιμα
      (Κείμενο που παρουσιάζει ενδιαφέρον για τον ΕΟΧ)
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη τον κανονισμό (ΕΕ) 2015/2283 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2015, σχετικά με τα νέα τρόφιμα, την τροποποίηση του κανονισμού (ΕΕ) αριθ. 1169/2011 του Ευρωπαϊκού Κοινοβουλίου και του Συμβουλίου και την κατάργηση του κανονισμού (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 1852/2001 της Επιτροπής (1), και ιδίως το άρθρο 4,
      Εκτιμώντας τα ακόλουθα:

                  (1)

                  Ο κανονισμός (ΕΕ) 2015/2283 θεσπίζει κανόνες για τη χρήση και τη διάθεση των νέων τροφίμων στην αγορά της Ένωσης.

                  (2)

                  Το άρθρο 4 του κανονισμού (ΕΕ) 2015/2283 θεσπίζει τις βασικές αρχές σχετικά με τη διαδικασία για τον προσδιορισμό του καθεστώτος νέων τροφίμων. Σύμφωνα με την παράγραφο 1 του εν λόγω άρθρου οι υπεύθυνοι επιχειρήσεων τροφίμων επαληθεύουν κατά πόσον το τρόφιμο που σκοπεύουν να διαθέσουν στην αγορά της Ένωσης εμπίπτει στο πεδίο εφαρμογής του εν λόγω κανονισμού.

                  (3)

                  Για να προσδιοριστεί αν σ' ένα συγκεκριμένο τρόφιμο μπορεί να δοθεί καθεστώς νέου τροφίμου, θα πρέπει να υποβληθεί αίτηση διαβούλευσης. Τα κράτη μέλη θα πρέπει να επαληθεύουν την εγκυρότητα των εν λόγω αιτήσεων. Ως εκ τούτου, είναι αναγκαίο να θεσπιστούν κανόνες για τη διαδικασία επαλήθευσης.

                  (4)

                  Σκοπός των κανόνων αυτών είναι να εξασφαλιστεί ότι η αίτηση διαβούλευσης για τον προσδιορισμό του καθεστώτος νέου τροφίμου παρέχει όλες τις αναγκαίες πληροφορίες για την αξιολόγηση από τα κράτη μέλη.

                  (5)

                  Για να εξασφαλιστεί ότι οι υπεύθυνοι των επιχειρήσεων τροφίμων και το κοινό ενημερώνονται σχετικά με τη χορήγηση καθεστώτος νέου τροφίμου, τα σχετικά στοιχεία θα πρέπει να δημοσιεύονται.

                  (6)

                  Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

            ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      Πεδίο εφαρμογής και αντικείμενο
      Ο παρών κανονισμός θεσπίζει κανόνες σχετικά με την εφαρμογή του άρθρου 4 του κανονισμού (ΕΕ) 2015/2283 όσον αφορά τα διαδικαστικά στάδια της διαβούλευσης για τον προσδιορισμό του κατά πόσον ένα τρόφιμο εμπίπτει ή όχι στο πεδίο εφαρμογής του εν λόγω κανονισμού.
      Άρθρο 2
      Ορισμοί
      Εκτός από τους ορισμούς που περιλαμβάνονται στον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου (2) και στον κανονισμό (ΕΕ) 2015/2283, ισχύουν οι ακόλουθοι ορισμοί:
      α)   «αίτηση διαβούλευσης»: η αίτηση την οποία υποβάλλει μια επιχείρηση τροφίμων στο κράτος μέλος-παραλήπτη σχετικά με τον προσδιορισμό του καθεστώτος νέου τροφίμου για ένα συγκεκριμένο τρόφιμο·
      β)   «κράτος μέλος-παραλήπτης»: το κράτος μέλος στην αγορά του οποίου ο υπεύθυνος επιχείρησης τροφίμων προτίθεται να διαθέσει ένα συγκεκριμένο τρόφιμο για πρώτη φορά.
      Άρθρο 3
      Υποβολή αίτησης διαβούλευσης
      1.   Ο υπεύθυνος της επιχείρησης τροφίμων συμβουλεύεται το κράτος μέλος-παραλήπτη, όπως προβλέπεται στο άρθρο 4 παράγραφος 2 του κανονισμού (ΕΕ) 2015/2283, υποβάλλοντας αίτηση διαβούλευσης στο εν λόγω κράτος μέλος.
      2.   Αν ο υπεύθυνος της επιχείρησης τροφίμων προτίθεται να διαθέσει το τρόφιμο ταυτόχρονα στην αγορά πολλών κρατών μελών, υποβάλλει την αίτηση διαβούλευσης σε ένα μόνο από τα κράτη μέλη αυτά.
      Άρθρο 4
      Περιεχόμενο και παρουσίαση της αίτησης διαβούλευσης
      1.   Η αίτηση διαβούλευσης υποβάλλεται ηλεκτρονικά στο κράτος μέλος-παραλήπτη και αποτελείται από τα εξής:

                  α)

                  συνοδευτική επιστολή·

                  β)

                  τεχνικό φάκελο·

                  γ)

                  έγγραφα τεκμηρίωσης·

                  δ)

                  επεξηγηματικό σημείωμα στο οποίο διευκρινίζεται ο σκοπός και η συνάφεια των υποβαλλόμενων εγγράφων.

            2.   Η συνοδευτική επιστολή που αναφέρεται στην παράγραφο 1 στοιχείο α) συντάσσεται σύμφωνα με το υπόδειγμα του παραρτήματος I.
      3.   Ο τεχνικός φάκελος που αναφέρεται στην παράγραφο 1 στοιχείο β) περιλαμβάνει τις πληροφορίες που απαιτούνται ώστε το κράτος μέλος-παραλήπτης να μπορέσει να αποφανθεί σχετικά με τη χορήγηση του καθεστώτος νέου τροφίμου και συντάσσεται σύμφωνα με το υπόδειγμα που προβλέπεται στο παράρτημα II.
      4.   Κατά παρέκκλιση της παραγράφου 3, ο αιτών δεν απαιτείται να υποβάλει όλα τα στοιχεία που αναφέρονται στο παράρτημα II, υπό τον όρο ότι ο αιτών έχει υποβάλει επαληθεύσιμη αιτιολογία για καθένα από τα στοιχεία που λείπουν.
      Άρθρο 5
      Διαδικασίες για την επαλήθευση της εγκυρότητας μιας αίτησης διαβούλευσης
      1.   Το κράτος μέλος-παραλήπτης επαληθεύει χωρίς καθυστέρηση αν η αίτηση διαβούλευσης πληροί τις απαιτήσεις του άρθρου 4.
      2.   Αν ο υπεύθυνος της επιχείρησης τροφίμων υποβάλει ανεπαρκείς πληροφορίες στην αίτηση διαβούλευσης, το κράτος μέλος-παραλήπτης ζητά από τον υπεύθυνο επιχείρησης τροφίμων να προσκομίσει συμπληρωματικές πληροφορίες ή να προβεί στις σχετικές επικαιροποιήσεις της αίτησης διαβούλευσης εντός της χρονικής προθεσμίας που ορίζεται από το κράτος μέλος-παραλήπτη.
      3.   Η αίτηση διαβούλευσης δεν θεωρείται έγκυρη αν:

                  α)

                  ο υπεύθυνος της επιχείρησης τροφίμων δεν υποβάλλει τις απαιτούμενες συμπληρωματικές πληροφορίες ή την επικαιροποιημένη αίτηση διαβούλευσης εντός της προθεσμίας που καθορίζει το κράτος μέλος-παραλήπτης·

                  β)

                  οι υποβληθείσες συμπληρωματικές πληροφορίες δεν επαρκούν για να συναχθεί το συμπέρασμα ότι η αίτηση διαβούλευσης είναι έγκυρη.

            4.   Το κράτος μέλος-παραλήπτης αποφασίζει για την εγκυρότητα της αίτησης διαβούλευσης και ενημερώνει χωρίς καθυστέρηση τον υπεύθυνο της επιχείρησης τροφίμων, τα άλλα κράτη μέλη και την Επιτροπή σχετικά με την απόφασή του. Αν η αίτηση διαβούλευσης δεν κριθεί έγκυρη, το κράτος μέλος-παραλήπτης εξηγεί τους λόγους για τους οποίους κατέληξε στο συμπέρασμα αυτό.
      Άρθρο 6
      Διαδικασίες για την αξιολόγηση μιας έγκυρης αίτησης διαβούλευσης
      1.   Το κράτος μέλος-παραλήπτης αποφασίζει σχετικά με τη χορήγηση του καθεστώτος νέου τροφίμου σ' ένα συγκεκριμένο τρόφιμο εντός τεσσάρων μηνών από την ημερομηνία κατά την οποία αποφάσισε σχετικά με την εγκυρότητα της αίτησης διαβούλευσης.
      2.   Αν το κράτος μέλος-παραλήπτης διαπιστώσει ότι δεν διαθέτει επαρκή στοιχεία για να αποφασίσει σχετικά με τη χορήγηση του καθεστώτος νέου τροφίμου σ' ένα συγκεκριμένο τρόφιμο, μπορεί να ζητήσει από τον υπεύθυνο της επιχείρησης τροφίμων να υποβάλει συμπληρωματικές πληροφορίες. Η προθεσμία για την υποβολή των πληροφοριών αυτών καθορίζεται από κοινού με τον υπεύθυνο της επιχείρησης τροφίμων.
      Το κράτος μέλος-παραλήπτης μπορεί να συμβουλεύεται τα άλλα κράτη μέλη και την Επιτροπή.
      3.   Με την επιφύλαξη της παραγράφου 4, το αίτημα για συμπληρωματικές πληροφορίες που αναφέρεται στην παράγραφο 2 δεν επιτρέπεται να παρατείνει τη χρονική περίοδο που αναφέρεται στην παράγραφο 1.
      4.   Σε δεόντως αιτιολογημένες περιπτώσεις, το κράτος μέλος-παραλήπτης μπορεί να παρατείνει τη χρονική περίοδο που αναφέρεται στην παράγραφο 1 κατά τέσσερις μήνες κατ' ανώτατο όριο. Το κράτος μέλος-παραλήπτης ενημερώνει τον υπεύθυνο της επιχείρησης τροφίμων, τα άλλα κράτη μέλη και την Επιτροπή σχετικά με την απόφασή του και την τεκμηριώνει.
      5.   Όταν ένα κράτος μέλος-παραλήπτης καταλήξει σε απόφαση σχετικά με τη χορήγηση ή όχι του καθεστώτος νέου τροφίμου σ' ένα συγκεκριμένο τρόφιμο, την κοινοποιεί χωρίς καθυστέρηση στον υπεύθυνο της επιχείρησης τροφίμων, στα άλλα κράτη μέλη και στην Επιτροπή και την τεκμηριώνει σύμφωνα με το άρθρο 7 του παρόντος κανονισμού.
      Άρθρο 7
      Πληροφορίες σχετικά με το καθεστώς νέου τροφίμου και δημοσίευση
      1.   Η κοινοποίηση που αναφέρεται στο άρθρο 6 παράγραφος 5 του παρόντος κανονισμού περιλαμβάνει τα ακόλουθα στοιχεία:

                  α)

                  την ονομασία και την περιγραφή του συγκεκριμένου τροφίμου·

                  β)

                  δήλωση στην οποία αναφέρεται αν το συγκεκριμένο τρόφιμο αποτελεί νέο τρόφιμο, δεν αποτελεί νέο τρόφιμο ή δεν αποτελεί νέο τρόφιμο μόνο σε συμπληρώματα διατροφής·

                  γ)

                  τους λόγους που τεκμηριώνουν τη δήλωση που αναφέρεται στο στοιχείο β)·

                  δ)

                  αν το τρόφιμο αποτελεί νέο τρόφιμο, την καταλληλότερη κατηγορία τροφίμων στην οποία εμπίπτει, σύμφωνα με το άρθρο 3 παράγραφος 2 του κανονισμού (ΕΕ) 2015/2283.

            2.   Η Επιτροπή δημοσιεύει αμελλητί τις πληροφορίες σχετικά με τη χορήγηση του καθεστώτος νέου τροφίμου στον δικτυακό τόπο της Επιτροπής.
      Άρθρο 8
      Αρμόδιες αρχές των κρατών μελών
      Τα κράτη μέλη παρέχουν στην Επιτροπή τα λεπτομερή στοιχεία επικοινωνίας των εθνικών αρμόδιων αρχών και τα στοιχεία επικοινωνίας των αντίστοιχων σημείων επαφής που ορίζονται για τους σκοπούς του παρόντος κανονισμού έως την 1η Μαρτίου 2018.
      Η Επιτροπή δημοσιεύει τα εν λόγω στοιχεία επικοινωνίας στον δικτυακό τόπο της Επιτροπής έως την 1η Μαΐου 2018.
      Άρθρο 9
      Εμπιστευτικότητα
      1.   Οι υπεύθυνοι επιχειρήσεων τροφίμων μπορούν να ζητήσουν από το κράτος μέλος-παραλήπτη να συμφωνήσει ότι ορισμένες πληροφορίες που υποβάλλονται ως μέρος της αίτησης διαβούλευσης πρέπει να παραμείνουν εμπιστευτικές, αν η γνωστοποίηση των πληροφοριών αυτών μπορεί να βλάψει την ανταγωνιστική τους θέση.
      2.   Για τους σκοπούς της παραγράφου 1, οι υπεύθυνοι επιχειρήσεων τροφίμων επισημαίνουν στο κράτος μέλος-παραλήπτη ποια μέρη των πληροφοριών που υποβάλλουν επιθυμούν να παραμείνουν εμπιστευτικά και παρέχουν όλα τα αναγκαία στοιχεία για την τεκμηρίωση του αιτήματός τους αυτού.
      3.   Το κράτος μέλος-παραλήπτης ενημερώνει τον υπεύθυνο επιχείρησης τροφίμων σχετικά με την άποψή του για το ποια μέρη των πληροφοριών πρέπει να παραμείνουν εμπιστευτικά.
      Ωστόσο, η εμπιστευτικότητα δεν καλύπτει:

                  α)

                  το ονοματεπώνυμο και τη διεύθυνση του αιτούντος·

                  β)

                  την ονομασία και την περιγραφή του τροφίμου·

                  γ)

                  την περίληψη των μελετών που υποβάλλονται από τον αιτούντα·

                  δ)

                  κατά περίπτωση, τη μέθοδο ή τις μεθόδους ανάλυσης·

            4.   Στην περίπτωση διαβούλευσης με άλλα κράτη μέλη σύμφωνα με το άρθρο 6 παράγραφος 2 δεύτερο εδάφιο, το κράτος μέλος-παραλήπτης ενημερώνει την Επιτροπή και τα κράτη μέλη σχετικά με τις απόψεις του για την εμπιστευτικότητα της αίτησης διαβούλευσης.
      5.   Ο υπεύθυνος επιχείρησης τροφίμων, αφού ενημερωθεί για τη θέση της Επιτροπής σύμφωνα με την παράγραφο 3, μπορεί να αποσύρει την αίτησή του για διαβούλευση εντός τριών εβδομάδων, κατά τη διάρκεια των οποίων τηρείται η εμπιστευτικότητα των πληροφοριών.
      6.   Η Επιτροπή και τα κράτη μέλη λαμβάνουν τα αναγκαία μέτρα για να εξασφαλίσουν τη δέουσα εμπιστευτικότητα των πληροφοριών της παραγράφου 3 τις οποίες λαμβάνουν δυνάμει του παρόντος κανονισμού, εκτός αν πρόκειται για πληροφορίες που απαιτείται να δημοσιοποιηθούν για την προστασία της ανθρώπινης υγείας.
      7.   Αν ο υπεύθυνος επιχείρησης τροφίμων αποσύρει ή έχει αποσύρει την αίτηση διαβούλευσης σύμφωνα με την παράγραφο 5, ούτε η Επιτροπή ούτε τα κράτη μέλη δημοσιοποιούν πληροφορίες για τις οποίες ο υπεύθυνος επιχείρησης τροφίμων έχει ζητήσει να παραμείνουν εμπιστευτικές σύμφωνα με την παράγραφο 1.
      8.   Η εφαρμογή των παραγράφων 1 έως 7 δεν επηρεάζει την ανταλλαγή μεταξύ της Επιτροπής και των κρατών μελών των πληροφοριών οι οποίες είναι αναγκαίες για την εξέταση των αιτήσεων διαβούλευσης που υποβάλλονται δυνάμει του παρόντος κανονισμού.
      Άρθρο 10
      Έναρξη ισχύος και εφαρμογή
      Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

         Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         Βρυξέλλες, 19 Μαρτίου 2018.

               Για την Επιτροπή

               Ο Πρόεδρος

            Jean-Claude JUNCKER

         (1)  ΕΕ L 327 της 11.12.2015, σ. 1.

         (2)  Κανονισμός (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (ΕΕ L 31 της 1.2.2002, σ. 1).

         ΠΑΡΑΡΤΗΜΑ I

            ΥΠΟΔΕΙΓΜΑ ΣΥΝΟΔΕΥΤΙΚΗΣ ΕΠΙΣΤΟΛΗΣ ΤΗΣ ΑΙΤΗΣΗΣ ΔΙΑΒΟΥΛΕΥΣΗΣ ΓΙΑ ΤΟΝ ΠΡΟΣΔΙΟΡΙΣΜΟ ΤΟΥ ΚΑΘΕΣΤΩΤΟΣ ΝΕΟΥ ΤΡΟΦΙΜΟΥ

            Αρμόδια αρχή του κράτους μέλους

         Ημερομηνία: …
         Αντικείμενο: Αίτηση διαβούλευσης για τον προσδιορισμό του καθεστώτος νέου τροφίμου του/της …
         …
         Ο/Οι υπεύθυνος/-οι της επιχείρησης τροφίμων/Το μέρος διαβούλευσης:
         Εταιρεία: …
         Διεύθυνση: …
         Τηλ. …
         Ηλ. ταχυδρομείο: …
         Υπεύθυνος επικοινωνίας: …
         υποβάλλει/-ουν την παρούσα αίτηση διαβούλευσης για τον προσδιορισμό του καθεστώτος νέου τροφίμου του/της …
         Με εκτίμηση,
         Υπογραφή …
         Συνημμένα:

                     ☐

                     Τεχνικός φάκελος

                     ☐

                     Συνοδευτικά έγγραφα υποστήριξης της αίτησης διαβούλευσης

                     ☐

                     Επεξηγηματικό σημείωμα

         ΠΑΡΑΡΤΗΜΑ II

            ΥΠΟΔΕΙΓΜΑ ΤΕΧΝΙΚΟΥ ΦΑΚΕΛΟΥ

         Η σύνδεση μεταξύ των διαφόρων πληροφοριών εξηγείται σε επεξηγηματικό σημείωμα, ιδίως, όσον αφορά τα στοιχεία που υποβάλλονται για την υποστήριξη του γεγονότος ότι ένα τρόφιμο χρησιμοποιήθηκε ευρέως για ανθρώπινη κατανάλωση εντός της Ένωσης πριν από τις 15 Μαΐου 1997, αν τα έγγραφα αυτά, τα οποία προέρχονται από διάφορες πηγές, πρέπει να ληφθούν υπόψη για να είναι δυνατή η εξαγωγή συμπεράσματος.
         Αν μόνο κάποια μέρη των εγγράφων αφορούν τον προσδιορισμό του καθεστώτος νέου τροφίμου, τα μέρη αυτά επισημαίνονται.
         Το τμήμα 1 πρέπει να συμπληρώνεται για όλα τα τρόφιμα.
         Για τα εκχυλίσματα, εκτός από το τμήμα 1 πρέπει να συμπληρώνεται και το τμήμα 2.
         Για τα τρόφιμα που προκύπτουν από διαδικασία παραγωγής η οποία δεν είχε χρησιμοποιηθεί για την παραγωγή τροφίμων στην Ένωση πριν από τις 15 Μαΐου 1997, πρέπει να συμπληρώνεται το τμήμα 1 (σημεία 1 έως 3 και το σημείο 7) και το τμήμα 3.

            Τμήμα 1: Όλα τα τρόφιμα (για τα τρόφιμα που προκύπτουν από διαδικασία παραγωγής η οποία δεν είχε χρησιμοποιηθεί για την παραγωγή τροφίμων στην Ένωση πριν από τις 15 Μαΐου 1997, μόνο τα σημεία 1 έως 3 και το σημείο 7)

                                    1.

                                 Περιγραφή του τροφίμου

                                 1.1.

                                 Ονομασία του τροφίμου

                                 1.2.

                                 Λεπτομερής περιγραφή του τροφίμου, συμπεριλαμβανομένων πληροφοριών σχετικά με το αν το τρόφιμο αποτελείται από τεχνολογικά επεξεργασμένα νανοϋλικά, όπως αναφέρονται στο άρθρο 3 παράγραφος 2 στοιχείο α) σημεία viii) και ix) του κανονισμού (ΕΕ) 2015/2283 (1).

                                 1.3.

                                 Προτεινόμενη κατηγορία για το νέο τρόφιμο σύμφωνα με το άρθρο 3 παράγραφος 2 στοιχείο α) του κανονισμού (ΕΕ) 2015/2283, κατά περίπτωση.

                                    2.

                                 Περαιτέρω χαρακτηρισμός του τροφίμου και/ή της πηγής του τροφίμου (κατά περίπτωση)

               Α.   Οργανισμοί (μικροοργανισμοί, μύκητες, φύκη, φυτά, ζώα)

                                 2.1.

                                 Ταξινομική ονομασία (πλήρες λατινικό όνομα με το όνομα του ερευνητή)

                                 2.2.

                                 Συνώνυμα, άλλα ονόματα, κατά περίπτωση

                                 2.3.

                                 Προσδιορισμός του μέρους του οργανισμού στο οποίο αναφέρεται η χρήση για ανθρώπινη κατανάλωση εντός της Ένωσης πριν από τις 15 Μαΐου 1997, κατά περίπτωση

                                 2.4

                                 Προδιαγραφές για την καθαρότητα/συγκέντρωση

               Β.   Χημικές ουσίες

                                 2.5.

                                 Αριθμός/-οί CAS (αν έχει/-ουν αποδοθεί)

                                 2.6.

                                 Χημική/-ές ονομασία/-ες σύμφωνα με τους κανόνες της ονοματολογίας IUPAC

                                 2.7.

                                 Συνώνυμα, εμπορική ονομασία, κοινή ονομασία, κατά περίπτωση

                                 2.8.

                                 Μοριακός και συντακτικός τύπος

                                 2.9.

                                 Προδιαγραφές για την καθαρότητα/συγκέντρωση

                                    3.

                                 Όροι χρήσης

                                 3.1.

                                 Με ποιον τρόπο πρόκειται να χρησιμοποιηθεί το τρόφιμο;

                                 3.2.

                                 Τύπος προϊόντος/-ων στον οποίο προορίζεται να χρησιμοποιηθεί το τρόφιμο

                                 3.3.

                                 Επίπεδο/συγκέντρωση (ή φάσμα επιπέδων) στο προϊόν/-τα στο/στα οποίο/-α προορίζεται να χρησιμοποιηθεί το τρόφιμο

                                    4.

                                 Διαδικασία παραγωγής

                                 4.1.

                                 Λεπτομερής περιγραφή της διαδικασίας παραγωγής. Να περιληφθεί διάγραμμα ροής για την περιγραφή της διαδικασίας παραγωγής.

                                    5.

                                 Ιστορικό της ανθρώπινης κατανάλωσης του τροφίμου εντός της Ένωσης πριν από τις 15 Μαΐου 1997

                                 5.1.

                                 Σε ποιο βαθμό είχε καταναλωθεί ευρέως το τρόφιμο σε όλη την Ένωση πριν από τις 15 Μαΐου 1997; Να δοθούν λεπτομέρειες.

                                 5.2.

                                 Σε ποιο βαθμό είχε καταναλωθεί ευρέως το τρόφιμο σε ένα κράτος μέλος πριν από τις 15 Μαΐου 1997; Να δοθούν λεπτομέρειες.

                                 5.3.

                                 Το τρόφιμο είχε καταναλωθεί μόνο σε περιφερειακό επίπεδο/σε μικρή τοπική κλίμακα στην Ένωση πριν από τις 15 Μαΐου 1997; Να δοθούν λεπτομέρειες.

                                 5.4.

                                 Ήταν το τρόφιμο διαθέσιμο πριν από τις 15 Μαΐου 1997 στην Ένωση ως συστατικό για συγκεκριμένο πληθυσμό-στόχο (π.χ. τρόφιμο για ειδικό ιατρικό σκοπό); Να δοθούν λεπτομέρειες.

                                    6.

                                 Διαβουλεύσεις σχετικά με τη διαθεσιμότητα στην Ένωση
                                 Όταν οι υπεύθυνοι επιχειρήσεων τροφίμων δεν είναι βέβαιοι αν οι πληροφορίες που διαθέτουν είναι επαρκείς για να αποδείξουν ότι το εν λόγω τρόφιμο έχει χρησιμοποιηθεί ευρέως για ανθρώπινη κατανάλωση εντός της Ένωσης πριν από τις 15 Μαΐου 1997, μπορούν να προβαίνουν σε διαβούλευση με άλλους υπεύθυνους επιχειρήσεων τροφίμων ή ομοσπονδίες υπεύθυνων επιχειρήσεων τροφίμων για να συγκεντρώσουν τις απαιτούμενες πληροφορίες.

                                 6.1.

                                 Πραγματοποιήθηκε διαβούλευση με άλλους υπεύθυνους επιχειρήσεων τροφίμων ή ομοσπονδίες υπεύθυνων επιχειρήσεων τροφίμων; Να δοθούν λεπτομέρειες.

                                 6.2.

                                 Το τρόφιμο διατίθεται σήμερα στην αγορά της Ένωσης; Να δοθούν λεπτομέρειες.

                                    7.

                                 Συμπληρωματικές πληροφορίες

                                 7.1.

                                 Υπάρχουν πληροφορίες σχετικά με το αν το συγκεκριμένο προϊόν χρησιμοποιείται εντός της Ένωσης ως φάρμακο σύμφωνα με την οδηγία 2001/83/ΕΚ (2);

                                 7.2.

                                 Υπάρχει οποιαδήποτε άλλη πληροφορία η οποία θα μπορούσε να βοηθήσει στον προσδιορισμό του καθεστώτος νέου τροφίμου; Να υποβληθεί οποιαδήποτε σχετική πληροφορία ακόμη και αν δεν έχει ζητηθεί ρητά.

            Τμήμα 2: Εκχυλίσματα

                                    8.

                                 Εκχυλίσματα

                                 8.1.

                                 Οποιεσδήποτε περαιτέρω λεπτομέρειες για το αρχικό υλικό του εκχυλίσματος, αν δεν έχουν δοθεί στο τμήμα 1. Να δοθούν λεπτομέρειες.

                                 8.2.

                                 Προδιαγραφές του εκχυλίσματος. Να δοθούν λεπτομέρειες.

                                 8.3.

                                 Αν η πηγή εκχυλίσματος είναι τρόφιμο, η πρόσληψη τυχόν συστατικών εκχυλίσματος με το τρόφιμο θα είναι υψηλότερη από ό,τι η πρόσληψη των συστατικών αυτών με το τρόφιμο-πηγή; Να δοθούν λεπτομέρειες.

            Τμήμα 3: Τρόφιμα που προκύπτουν από διαδικασία παραγωγής η οποία δεν είχε χρησιμοποιηθεί για την παραγωγή τροφίμων στην Ένωση πριν από τις 15 Μαΐου 1997

                                    9.

                                 Διαδικασία παραγωγής

                                 9.1.

                                 Λεπτομερής περιγραφή της διαδικασίας παραγωγής· Να περιληφθεί διάγραμμα ροής για την περιγραφή της διαδικασίας παραγωγής.

                                 9.2.

                                 Η δομή ή η σύνθεση του τροφίμου επηρεάζουν τη διατροφική του αξία, τον μεταβολισμό του ή την περιεκτικότητά του σε ανεπιθύμητες ουσίες, λόγω της διαδικασίας με την οποία έχει παρασκευαστεί; Να δοθούν λεπτομέρειες.

                                 9.3.

                                 Το τρόφιμο παράγεται από πηγή που δεν καταναλώνεται, συνήθως, ως μέρος της διατροφής; Να δοθούν λεπτομέρειες.

                     (1)

                     Κανονισμός (ΕΕ) 2015/2283 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2015, σχετικά με τα νέα τρόφιμα, την τροποποίηση του κανονισμού (ΕΕ) αριθ. 1169/2011 του Ευρωπαϊκού Κοινοβουλίου και του Συμβουλίου και την κατάργηση του κανονισμού (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 1852/2001 της Επιτροπής (ΕΕ L 327 της 11.12.2015, σ. 1).

                     (2)

                     Οδηγία 2001/83/ΕΚ του Ευρωπαϊκού Κοινοβουλίου και του Συμβουλίου, της 6ης Νοεμβρίου 2001, περί κοινοτικού κώδικος για τα φάρμακα που προορίζονται για ανθρώπινη χρήση (ΕΕ L 311 της 28.11.2001, σ. 67).


title: Εκτελεστικός κανονισμός (ΕΕ) 2018/460 της Επιτροπής, της 20ής Μαρτίου 2018, για την έγκριση της διάθεσης στην αγορά των φλωροτανίνων Ecklonia cava ως νέου συστατικού τροφίμων σύμφωνα με τον κανονισμό (ΕΕ) 2015/2283 του Ευρωπαϊκού Κοινοβουλίου και του Συμβουλίου, και για την τροποποίηση του εκτελεστικού κανονισμού (ΕΕ) 2017/2470 της Επιτροπής (Κείμενο που παρουσιάζει ενδιαφέρον για τον ΕΟΧ )

text:
               21.3.2018

               EL

               Επίσημη Εφημερίδα της Ευρωπαϊκής Ένωσης

               L 78/2

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/460 ΤΗΣ ΕΠΙΤΡΟΠΉΣ
   της 20ής Μαρτίου 2018
   για την έγκριση της διάθεσης στην αγορά των φλωροτανίνων Ecklonia cava ως νέου συστατικού τροφίμων σύμφωνα με τον κανονισμό (ΕΕ) 2015/2283 του Ευρωπαϊκού Κοινοβουλίου και του Συμβουλίου, και για την τροποποίηση του εκτελεστικού κανονισμού (ΕΕ) 2017/2470 της Επιτροπής
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) 2015/2283 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2015, σχετικά με τα νέα τρόφιμα, την τροποποίηση του κανονισμού (ΕΕ) αριθ. 1169/2011 του Ευρωπαϊκού Κοινοβουλίου και του Συμβουλίου και την κατάργηση του κανονισμού (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 1852/2001 της Επιτροπής (1), και ιδίως το άρθρο 12,
   Εκτιμώντας τα ακόλουθα:

               (1)

               Ο κανονισμός (ΕΕ) 2015/2283 προβλέπει ότι μόνο τα νέα τρόφιμα που έχουν εγκριθεί και περιλαμβάνονται στον ενωσιακό κατάλογο μπορούν να διατίθενται στην αγορά εντός της Ένωσης.

               (2)

               Σύμφωνα με το άρθρο 8 του κανονισμού (ΕΕ) 2015/2283, εκδόθηκε ο εκτελεστικός κανονισμός (ΕΕ) 2017/2470 της Επιτροπής (2), ο οποίος θεσπίζει ενωσιακό κατάλογο εγκεκριμένων νέων τροφίμων.

               (3)

               Σύμφωνα με το άρθρο 12 του κανονισμού (ΕΕ) 2015/2283, η Επιτροπή θα υποβάλει σχέδιο εκτελεστικής πράξης για τη διάθεση στην ενωσιακή αγορά ενός νέου τροφίμου και για την επικαιροποίηση του ενωσιακού καταλόγου.

               (4)

               Σύμφωνα με το άρθρο 35 παράγραφος 1 του κανονισμού (ΕΕ) 2015/2283, οποιαδήποτε αίτηση για τη διάθεση νέων τροφίμων στην αγορά εντός της Ένωσης που υποβάλλεται σε ένα κράτος μέλος σύμφωνα με το άρθρο 4 του κανονισμού (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου (3), και για την οποία δεν έχει ληφθεί τελική απόφαση πριν από την 1η Ιανουαρίου 2018, θεωρείται αίτηση που υποβλήθηκε σύμφωνα με τον κανονισμό (ΕΕ) 2015/2283.

               (5)

               Στις 14 Μαΐου 2015 η εταιρεία Botamedi Inc. υπέβαλε στις αρμόδιες αρχές της Ιρλανδίας αίτηση για τη διάθεση στην αγορά της Ένωσης φλωροτανίνων από το βρώσιμο θαλάσσιο φύκι Ecklonia cava («φλωροτανίνες Ecklonia cava») ως νέου συστατικού τροφίμων κατά την έννοια του άρθρου 1 παράγραφος 2 στοιχείο γ) του κανονισμού (ΕΚ) αριθ. 258/97. Η αίτηση ζητά την έγκριση της χρήσης των φλωροτανινών Ecklonia cava σε συμπληρώματα διατροφής για τον γενικό πληθυσμό, εκτός από παιδιά ηλικίας κάτω των 12 ετών.

               (6)

               Η αίτηση για διάθεση στην αγορά της Ένωσης των φλωροτανίνων Ecklonia cava ως νέου τροφίμου υποβάλλεται σύμφωνα με το άρθρο 4 του κανονισμού (ΕΚ) αριθ. 258/97 και μάλιστα πληροί τις απαιτήσεις που προβλέπονται στον κανονισμό (ΕΕ) 2015/2283.

               (7)

               Στις 29 Μαρτίου 2016 η αρμόδια αρχή της Ιρλανδίας εξέδωσε την αρχική της έκθεση αξιολόγησης. Στην εν λόγω έκθεση κατέληγε στο συμπέρασμα ότι απαιτείται συμπληρωματική αξιολόγηση για τις φλωροτανίνες Ecklonia cava, σύμφωνα με το άρθρο 6 παράγραφος 3 του κανονισμού (ΕΚ) αριθ. 258/97.

               (8)

               Στις 10 Μαΐου 2016 η Επιτροπή διαβίβασε την αρχική έκθεση αξιολόγησης στα υπόλοιπα κράτη μέλη. Τα κράτη μέλη, εντός της περιόδου 60 ημερών που ορίζεται στο άρθρο 6 παράγραφος 4 πρώτο εδάφιο του κανονισμού (ΕΚ) αριθ. 258/97, συμφώνησαν με την αρχική έκθεση αξιολόγησης της Ιρλανδίας.

               (9)

               Με βάση την αρχική έκθεση αξιολόγησης που είχε εκδοθεί από την Ιρλανδία, και με την οποία συμφώνησαν τα άλλα κράτη μέλη, στις 22 Ιουλίου 2016 η Επιτροπή ζήτησε τη γνώμη της Ευρωπαϊκής Αρχής για την Ασφάλεια των Τροφίμων (EFSA), ζητώντας της να διενεργήσει πρόσθετη αξιολόγηση για τις φλωροτανίνες Ecklonia cava ως νέο συστατικό τροφίμων, σύμφωνα με τον κανονισμό (ΕΚ) αριθ. 258/97.

               (10)

               Στις 20 Σεπτεμβρίου 2017 η EFSA εξέδωσε επιστημονική γνώμη σχετικά με την ασφάλεια των φλωροτανίνων Ecklonia cava ως νέου τροφίμου σύμφωνα με τον κανονισμό (ΕΚ) αριθ. 258/97 (4). Η γνώμη αυτή, αν και εκπονήθηκε και εγκρίθηκε από την EFSA δυνάμει του κανονισμού (ΕΚ) αριθ. 258/97, είναι σύμφωνη με τις απαιτήσεις του άρθρου 11 του κανονισμού (ΕΕ) 2015/2283.

               (11)

               Η EFSA, στη γνωμοδότησή της, υπογράμμισε ότι η πρόσληψη ιωδίου από συμπληρώματα διατροφής που περιέχουν φλωροτανίνες Ecklonia cava ενδέχεται να προκαλεί ανησυχίες για άτομα που κινδυνεύουν από παθήσεις του θυρεοειδούς και ότι εάν κάποιος που δεν διατρέχει κίνδυνο παθήσεων του θυρεοειδούς καταναλώσει συμπληρώματα διατροφής που περιέχουν φλωροτανίνες Ecklonia cava μαζί με άλλα συμπληρώματα διατροφής που περιέχουν ιώδιο, η συνολική πρόσληψη ιωδίου μπορεί να υπερβεί το ανώτατο όριο που έχει καθοριστεί για το ιώδιο (5). Επομένως, τα συμπληρώματα διατροφής που περιέχουν φλωροτανίνες Ecklonia cava πρέπει να επισημαίνονται κατάλληλα.

               (12)

               Επιπλέον, λαμβάνοντας υπόψη την προβλεπόμενη χρήση και το γεγονός ότι η αίτηση έγκρισης δεν περιλαμβάνει τα παιδιά ηλικίας κάτω των 12 ετών, τα συμπληρώματα διατροφής που περιέχουν φλωροτανίνες Ecklonia cava θα πρέπει επίσης να φέρουν κατάλληλη σχετική επισήμανση.

               (13)

               Επομένως, η γνωμοδότηση της EFSA παρέχει επαρκείς λόγους για να διαπιστωθεί ότι οι φλωροτανίνες Ecklonia cava στις προτεινόμενες χρήσεις και επίπεδα χρήσης, όταν χρησιμοποιούνται ως συστατικό σε συμπληρώματα τροφίμων, πληρούν τα κριτήρια που καθορίζονται στο άρθρο 12 παράγραφος 1 του κανονισμού (ΕΕ) 2015/2283.

               (14)

               Η οδηγία 2002/46/ΕΚ του Ευρωπαϊκού Κοινοβουλίου και του Συμβουλίου (6) ορίζει τις απαιτήσεις για τα συμπληρώματα διατροφής. Η χρήση φλωροτανίνων Ecklonia cava θα πρέπει να επιτραπεί με την επιφύλαξη των απαιτήσεων της εν λόγω οδηγίας.

               (15)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Οι φλωροτανίνες Ecklonia cava, όπως καθορίζεται στο παράρτημα του παρόντος κανονισμού, καταχωρίζονται στον ενωσιακό κατάλογο εγκεκριμένων νέων τροφίμων, όπως προβλέπεται στο άρθρο 8 του κανονισμού (ΕΕ) 2015/2283.
   2.   Η καταχώριση στον ενωσιακό κατάλογο που αναφέρεται στην παράγραφο 1 περιλαμβάνει τις προϋποθέσεις χρήσης και τις απαιτήσεις επισήμανσης που καθορίζονται στο παράρτημα του παρόντος κανονισμού.
   3.   Η άδεια που προβλέπεται στο παρόν άρθρο εφαρμόζεται με την επιφύλαξη των διατάξεων της οδηγίας 2002/46/ΕΚ.
   Άρθρο 2
   Το παράρτημα του εκτελεστικού κανονισμού (ΕΕ) 2017/2470 τροποποιείται σύμφωνα με το παράρτημα του παρόντος κανονισμού.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 20 Μαρτίου 2018.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 327 της 11.12.2015, σ. 1.

      (2)  Εκτελεστικός κανονισμός (ΕΕ) 2017/2470 της Επιτροπής, της 20ής Δεκεμβρίου 2017, για την κατάρτιση ενωσιακού καταλόγου νέων τροφίμων σύμφωνα με τον κανονισμό (ΕΕ) 2015/2283 του Ευρωπαϊκού Κοινοβουλίου και του Συμβουλίου σχετικά με τα νέα τρόφιμα (ΕΕ L 351 της 30.12.2017, σ. 72).

      (3)  Κανονισμός (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου, της 27ης Ιανουαρίου 1997, σχετικά με τα νέα τρόφιμα και τα νέα συστατικά τροφίμων (ΕΕ L 43 της 14.2.1997, σ. 1).

      (4)  EFSA Journal 2017· 15(10):5003.

      (5)  Γνώμη της επιστημονικής επιτροπής τροφίμων σχετικά με το ανώτατο ανεκτό επίπεδο πρόσληψης ιωδίου, 7.10.2002.

      (6)  Οδηγία 2002/46/ΕΚ του Ευρωπαϊκού Κοινοβουλίου και του Συμβουλίου, της 10ης Ιουνίου 2002, για την προσέγγιση των νομοθεσιών των κρατών μελών περί των συμπληρωμάτων διατροφής (ΕΕ L 183 της 12.7.2002, σ. 51).

      ΠΑΡΑΡΤΗΜΑ
      Το παράρτημα του εκτελεστικού κανονισμού (ΕΕ) 2017/2470 τροποποιείται ως εξής:

                  1.

                  Η ακόλουθη καταχώριση προστίθεται στον πίνακα 1 (Εγκεκριμένα νέα τρόφιμα) κατ' αλφαβητική σειρά:

                              Εγκεκριμένο νέο τρόφιμο

                              Προϋποθέσεις υπό τις οποίες μπορεί να χρησιμοποιηθεί το νέο τρόφιμο

                              Επιπρόσθετες ειδικές απαιτήσεις επισήμανσης

                              Άλλες απαιτήσεις

                              «Φλωροτανίνες

                                    Ecklonia cava

                                 Συγκεκριμένη κατηγορία τροφίμων

                                 Ανώτατα επίπεδα

                              Η ονομασία του νέου τροφίμου στην επισήμανση των τροφίμων στα οποία περιέχεται είναι “Φλωροτανίνες Ecklonia cava”.
                              Τα συμπληρώματα διατροφής που περιέχουν φλωροτανίνες Ecklonia cava φέρουν την ακόλουθη δήλωση:

                                          α)

                                          Το παρόν συμπλήρωμα διατροφής δεν πρέπει να καταναλώνεται από παιδιά/εφήβους κάτω των δώδεκα/δεκατεσσάρων/δεκαοκτώ (*) ετών.

                                          β)

                                          Το παρόν συμπλήρωμα διατροφής δεν πρέπει να καταναλώνεται από άτομα με παθήσεις του θυρεοειδούς ή από άτομα που γνωρίζουν ή έχουν υποδειχθεί ως άτομα που διατρέχουν κίνδυνο να εμφανίσουν παθήσεις του θυρεοειδούς.

                                          γ)

                                          Το παρόν συμπλήρωμα διατροφής δεν πρέπει να καταναλώνεται αν καταναλώνονται επίσης άλλα συμπληρώματα διατροφής που περιέχουν ιώδιο.

                                          (*)

                                          Ανάλογα με την ηλικιακή ομάδα για την οποία προορίζεται το συμπλήρωμα διατροφής.»

                              Συμπληρώματα διατροφής, όπως ορίζονται στην οδηγία 2002/46/ΕΚ, που προορίζονται για τον γενικό πληθυσμό, με εξαίρεση τα παιδιά ηλικίας κάτω των 12 ετών

                              163 mg/ημέρα για εφήβους ηλικίας 12-14 ετών·
                              230 mg/ημέρα για εφήβους ηλικίας άνω των 14 ετών·
                              263 mg/ημέρα για ενήλικες.

                  2.

                  Η ακόλουθη καταχώριση προστίθεται στον πίνακα 2 (Προδιαγραφές) κατ' αλφαβητική σειρά:

                              Εγκεκριμένο νέο τρόφιμο

                              Προδιαγραφές

                              «Φλωροτανίνες

                                    Ecklonia cava

                                 Περιγραφή/Ορισμός:

                              Οι φλωροτανίνες Ecklonia cava λαμβάνονται με εκχύλιση με αλκοόλη από το βρώσιμο θαλάσσιο φύκι Ecklonia cava. Το εκχύλισμα είναι μια σκούρα καφέ σκόνη πλούσια σε φλωροτανίνες, πολυφαινολικές ενώσεις που περιέχονται ως δευτερογενείς μεταβολίτες σε ορισμένα είδη φαιοφυκών.

                                 Χαρακτηριστικά/Σύνθεση

                              Περιεκτικότητα σε φλωροτανίνες: 90 ± 5 %
                              Αντιοξειδωτική δράση: > 85 %
                              Υγρασία: < 5 %
                              Τέφρα: < 5 %

                                 Μικροβιολογικά κριτήρια:

                              Συνολικός αριθμός βιώσιμων κυττάρων: < 3 000  CFU/g
                              Ζυμομύκητες/Ευρωτομύκητες: < 300 CFU/g
                              Κολοβακτηριοειδή: Αρνητική δοκιμή

                                 Salmonella spp.: Αρνητική δοκιμή

                                 Staphylococcus aureus: Αρνητική δοκιμή

                                 Βαρέα μέταλλα και αλογόνα:

                              Μόλυβδος: < 3,0 mg/kg
                              Υδράργυρος: < 0,1 mg/kg
                              Κάδμιο: < 3,0 mg/kg
                              Αρσενικό: < 25,0 mg/kg
                              Ανόργανο αρσενικό: < 0,5 mg/kg
                              Ιώδιο: 150,0-650,0 mg/kg
                              CFU: Colony Forming Units (μονάδες σχηματισμού αποικιών)»


title: Εκτελεστικός κανονισμός (ΕΕ) 2018/462 της Επιτροπής, της 20ής Μαρτίου 2018, για την έγκριση της επέκτασης της χρήσης της L-εργοθειονεΐνης ως νέου τροφίμου σύμφωνα με τον κανονισμό (ΕΕ) 2015/2283 του Ευρωπαϊκού Κοινοβουλίου και του Συμβουλίου, και για την τροποποίηση του εκτελεστικού κανονισμού (ΕΕ) 2017/2470 της Επιτροπής (Κείμενο που παρουσιάζει ενδιαφέρον για τον ΕΟΧ )

text:
               21.3.2018

               EL

               Επίσημη Εφημερίδα της Ευρωπαϊκής Ένωσης

               L 78/11

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/462 ΤΗΣ ΕΠΙΤΡΟΠΉΣ
   της 20ής Μαρτίου 2018
   για την έγκριση της επέκτασης της χρήσης της L-εργοθειονεΐνης ως νέου τροφίμου σύμφωνα με τον κανονισμό (ΕΕ) 2015/2283 του Ευρωπαϊκού Κοινοβουλίου και του Συμβουλίου, και για την τροποποίηση του εκτελεστικού κανονισμού (ΕΕ) 2017/2470 της Επιτροπής
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) 2015/2283 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2015, σχετικά με τα νέα τρόφιμα, την τροποποίηση του κανονισμού (ΕΕ) αριθ. 1169/2011 του Ευρωπαϊκού Κοινοβουλίου και του Συμβουλίου και την κατάργηση του κανονισμού (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 1852/2001 της Επιτροπής (1), και ιδίως το άρθρο 12,
   Εκτιμώντας τα ακόλουθα:

               (1)

               Ο κανονισμός (ΕΕ) 2015/2283 προβλέπει ότι μόνο τα νέα τρόφιμα που έχουν εγκριθεί και περιλαμβάνονται στον ενωσιακό κατάλογο μπορούν να διατίθενται στην αγορά εντός της Ένωσης.

               (2)

               Σύμφωνα με το άρθρο 8 του κανονισμού (ΕΕ) 2015/2283, εκδόθηκε ο εκτελεστικός κανονισμός (ΕΕ) 2017/2470 της Επιτροπής (2), ο οποίος θεσπίζει ενωσιακό κατάλογο εγκεκριμένων νέων τροφίμων.

               (3)

               Σύμφωνα με το άρθρο 12 του κανονισμού (ΕΕ) 2015/2283, η Επιτροπή υποβάλλει σχέδιο εκτελεστικής πράξης για τη διάθεση νέων τροφίμων στην αγορά της Ένωσης και για την επικαιροποίηση του ενωσιακού καταλόγου.

               (4)

               Στις 25 Ιουλίου 2013 η εταιρεία Tetrahedron υπέβαλε αίτηση στην αρμόδια αρχή της Γαλλίας για τη διάθεση της συνθετικής L-εργοθειονεΐνης («L-εργοθειονεΐνη») στην αγορά της Ένωσης ως νέου συστατικού τροφίμων κατά την έννοια του άρθρου 1 παράγραφος 2 στοιχείο γ) του κανονισμού (ΕΚ) αριθ. 258/97 (3). Με την αίτηση ζητήθηκε η χρήση της L-εργοθειονεΐνης σε συμπληρώματα διατροφής για τον γενικό πληθυσμό με εξαίρεση τις εγκύους και τις θηλάζουσες γυναίκες και για τα παιδιά ηλικίας άνω των τριών ετών, καθώς και σε μη αλκοολούχα ροφήματα, σε νωπά γαλακτοκομικά προϊόντα, σε ποτά με βάση το γάλα, σε μπάρες δημητριακών και σε σοκολάτα για τον γενικό πληθυσμό, με εξαίρεση τις εγκύους και τις θηλάζουσες γυναίκες, τα βρέφη και τα νήπια.

               (5)

               Στις 26 Οκτωβρίου 2016 η EFSA εξέδωσε επιστημονική γνώμη σχετικά με την ασφάλεια της L-εργοθειονεΐνης ως νέου τροφίμου σύμφωνα με τον κανονισμό (ΕΚ) αριθ. 258/97 (4). Στη γνώμη αυτή, η EFSA κατέληξε στο συμπέρασμα ότι η L-εργοθειονεΐνη είναι ασφαλής για τις προτεινόμενες χρήσεις και για τα προτεινόμενα επίπεδα χρήσης.

               (6)

               Με την εκτελεστική απόφαση (ΕΕ) 2017/1281 της Επιτροπής (5) επιτράπηκε, σύμφωνα με τον κανονισμό (ΕΚ) αριθ. 258/97, η διάθεση στην αγορά της L-εργοθειονεΐνης ως νέου συστατικού τροφίμων για χρήση σε συμπληρώματα διατροφής που προορίζονται για τον γενικό πληθυσμό, με εξαίρεση τα βρέφη και τα νήπια, τις εγκύους και τις θηλάζουσες γυναίκες.

               (7)

               Ο παρών εκτελεστικός κανονισμός αφορά το υπόλοιπο των χρήσεων και των επιπέδων χρήσης για τα οποία ζητήθηκε έγκριση από τον αιτούντα. Η Επιτροπή κίνησε περαιτέρω αξιολόγηση πριν από τη λήψη οριστικής απόφασης σχετικά με το πλήρες πεδίο εφαρμογής της αίτησης, προκειμένου να διασφαλιστεί ότι η L-εργοθειονεΐνη είναι επίσης ασφαλής όταν καταναλώνεται σε άλλες μορφές πλην των συμπληρωμάτων διατροφής από βρέφη, νήπια, εγκύους και θηλάζουσες γυναίκες.

               (8)

               Στις 26 Απριλίου 2017 ο αιτών έλαβε γνώση για το πρόσθετο αίτημα της Επιτροπής στην EFSA και συμφώνησε μ' αυτό.

               (9)

               Στις 19 Μαΐου 2017 η Επιτροπή ζήτησε τη γνώμη της EFSA καλώντας τη να διενεργήσει συμπληρωματική εκτίμηση της ασφάλειας για την L-εργοθειονεΐνη σε μη αλκοολούχα ροφήματα, νωπά γαλακτοκομικά προϊόντα, ποτά με βάση το γάλα, μπάρες δημητριακών και σοκολάτα για εγκύους και θηλάζουσες γυναίκες, βρέφη και νήπια.

               (10)

               Σύμφωνα με το άρθρο 35 παράγραφος 1 του κανονισμού (ΕΕ) 2015/2283, οποιαδήποτε αίτηση για τη διάθεση νέων τροφίμων στην αγορά εντός της Ένωσης που υποβάλλεται σε κράτος μέλος σύμφωνα με το άρθρο 4 του κανονισμού (ΕΚ) αριθ. 258/97 σχετικά με τα νέα τρόφιμα και τα νέα συστατικά τροφίμων, και για την οποία δεν έχει ληφθεί τελική απόφαση πριν από την 1η Ιανουαρίου 2018, θεωρείται αίτηση που υποβλήθηκε σύμφωνα με τον κανονισμό (ΕΕ) 2015/2283.

               (11)

               Στις 25 Οκτωβρίου 2017 η EFSA εξέδωσε επιστημονική γνώμη σχετικά με την ασφάλεια της L-εργοθειονεΐνης (6). Η εν λόγω γνώμη, αν και εκπονήθηκε και εκδόθηκε από την EFSA σύμφωνα με τον κανονισμό (ΕΚ) αριθ. 258/97, ευθυγραμμίζεται με τις απαιτήσεις του άρθρου 11 του κανονισμού (ΕΕ) 2015/2283.

               (12)

               Η επιστημονική γνώμη παρέχει επαρκείς λόγους για να τεκμηριωθεί ότι η L-εργοθειονεΐνη, όταν χρησιμοποιείται ως συστατικό σε μη αλκοολούχα ροφήματα, σε νωπά γαλακτοκομικά προϊόντα, σε ποτά με βάση το γάλα, σε μπάρες δημητριακών και σε είδη ζαχαροπλαστικής από σοκολάτα, λαμβανομένων υπόψη όλων των πληθυσμιακών ομάδων, συμμορφώνεται με το άρθρο 12 παράγραφος 1 του κανονισμού (ΕΕ) 2015/2283.

               (13)

               Ο κανονισμός (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου για τη θέσπιση κοινής οργάνωσης των αγορών γεωργικών προϊόντων (7) θεσπίζει απαιτήσεις για το γάλα και τα γαλακτοκομικά προϊόντα οι οποίες εφαρμόζονται στην L-εργοθειονεΐνη, όταν χρησιμοποιείται ως συστατικό σε γαλακτοκομικά προϊόντα. Σύμφωνα με το σημείο 2 του μέρους III του παραρτήματος VII του εν λόγω κανονισμού, η L-εργοθειονεΐνη δεν μπορεί να χρησιμοποιηθεί σε γαλακτοκομικά προϊόντα για την αντικατάσταση, εν όλω ή εν μέρει, οποιουδήποτε συστατικού του γάλακτος. Ως εκ τούτου, η χρήση της L-εργοθειονεΐνης ως νέου τροφίμου σε γαλακτοκομικά προϊόντα πρέπει να περιοριστεί αναλόγως.

               (14)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Η καταχώριση στον ενωσιακό κατάλογο εγκεκριμένων νέων τροφίμων, όπως προβλέπεται στο άρθρο 8 του κανονισμού (ΕΕ) 2015/2283, που αναφέρεται στην ουσία «L-εργοθειονεΐνη» τροποποιείται όπως ορίζεται στο παράρτημα του παρόντος κανονισμού.
   2.   Η καταχώριση στον ενωσιακό κατάλογο που αναφέρεται στην πρώτη παράγραφο περιλαμβάνει τις προϋποθέσεις χρήσης και τις απαιτήσεις επισήμανσης που καθορίζονται στο παράρτημα του παρόντος κανονισμού.
   Άρθρο 2
   Το παράρτημα του εκτελεστικού κανονισμού (ΕΕ) 2017/2470 τροποποιείται σύμφωνα με το παράρτημα του παρόντος κανονισμού.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 20 Μαρτίου 2018.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 327 της 11.12.2015, σ. 1.

      (2)  Εκτελεστικός κανονισμός (ΕΕ) 2017/2470 της Επιτροπής, της 20ής Δεκεμβρίου 2017, για την κατάρτιση ενωσιακού καταλόγου νέων τροφίμων σύμφωνα με τον κανονισμό (ΕΕ) 2015/2283 του Ευρωπαϊκού Κοινοβουλίου και του Συμβουλίου σχετικά με τα νέα τρόφιμα (ΕΕ L 351 της 30.12.2017, σ. 72).

      (3)  Κανονισμός (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου, της 27ης Ιανουαρίου 1997, σχετικά με τα νέα τρόφιμα και τα νέα συστατικά τροφίμων (ΕΕ L 43 της 14.2.1997, σ. 1).

      (4)  EFSA Journal 2016· 14(11):4629.

      (5)  Εκτελεστική απόφαση (ΕΕ) 2017/1281 της Επιτροπής, της 13ης Ιουλίου 2017, για την έγκριση της διάθεσης της L-εργοθειονεΐνης στην αγορά ως νέου συστατικού τροφίμων σύμφωνα με τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου (ΕΕ L 184 της 15.7.2017, σ. 65).

      (6)  EFSA Journal 2017· 15(11):5060.

      (7)  Κανονισμός (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (ΕΕ L 347 της 20.12.2013, σ. 671).

      ΠΑΡΑΡΤΗΜΑ
      Το παράρτημα του εκτελεστικού κανονισμού (ΕΕ) 2017/2470 τροποποιείται ως εξής:
      Η καταχώριση «L-εργοθειονεΐνη» στον πίνακα 1 (Εγκεκριμένα νέα τρόφιμα) αντικαθίσταται από το ακόλουθο κείμενο:

                     Εγκεκριμένο νέο τρόφιμο

                     Προϋποθέσεις υπό τις οποίες μπορεί να χρησιμοποιηθεί το νέο τρόφιμο

                     Επιπρόσθετες ειδικές απαιτήσεις επισήμανσης

                     Άλλες απαιτήσεις

                     «L-Εργοθειονεΐνη

                        Συγκεκριμένη κατηγορία τροφίμων

                        Ανώτατα επίπεδα

                     Η ονομασία του νέου τροφίμου στην επισήμανση των τροφίμων στα οποία περιέχεται είναι “L-εργοθειονεΐνη”»

                     Μη αλκοολούχα ροφήματα

                     0,025 g/kg

                     Ποτά με βάση το γάλα

                     0,025 g/kg

                     “Νωπά” γαλακτοκομικά προϊόντα (*)

                     0,040 g/kg

                     Μπάρες δημητριακών

                     0,2 g/kg

                     Είδη ζαχαροπλαστικής από σοκολάτα

                     0,25 g/kg

                     Συμπληρώματα διατροφής, όπως ορίζονται στην οδηγία 2002/46/ΕΚ

                     30 mg/ημέρα για τον γενικό πληθυσμό (εκτός των εγκύων και των θηλαζουσών γυναικών)
                     20 mg/ημέρα για τα παιδιά άνω των 3 ετών

                                 (*)

                                 Όταν χρησιμοποιείται σε γαλακτοκομικά προϊόντα, η L-εργοθειονεΐνη δεν μπορεί να αντικαταστήσει, εν όλω ή εν μέρει, κανένα συστατικό του γάλακτος


title: Εκτελεστικός κανονισμός (ΕΕ) 2018/465 του Συμβουλίου, της 21ης Μαρτίου 2018, για την εφαρμογή του κανονισμού (ΕΕ) αριθ. 270/2011 σχετικά με περιοριστικά μέτρα κατά ορισμένων προσώπων, οντοτήτων και φορέων λόγω της κατάστασης στην Αίγυπτο

text:
               21.3.2018

               EL

               Επίσημη Εφημερίδα της Ευρωπαϊκής Ένωσης

               LI 78/1

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/465 ΤΟΥ ΣΥΜΒΟΥΛΊΟΥ
   της 21ης Μαρτίου 2018
   για την εφαρμογή του κανονισμού (ΕΕ) αριθ. 270/2011 σχετικά με περιοριστικά μέτρα κατά ορισμένων προσώπων, οντοτήτων και φορέων λόγω της κατάστασης στην Αίγυπτο
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 270/2011 του Συμβουλίου, της 21ης Μαρτίου 2011, για περιοριστικά μέτρα κατά ορισμένων προσώπων, οντοτήτων και φορέων λόγω της κατάστασης στην Αίγυπτο (1), και ιδίως το άρθρο 12 παράγραφος 4,
   Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:

               (1)

               Στις 21 Μαρτίου 2011 το Συμβούλιο εξέδωσε τον κανονισμό (ΕΕ) αριθ. 270/2011.

               (2)

               Το σκεπτικό για τέσσερα πρόσωπα που περιλαμβάνονται στο παράρτημα I του κανονισμού (ΕΕ) αριθ. 270/2011 θα πρέπει να τροποποιηθεί.

               (3)

               Έξι πρόσωπα θα πρέπει να διαγραφούν από τον κατάλογο των φυσικών και νομικών προσώπων, οντοτήτων και φορέων ο οποίος ορίζεται στο παράρτημα I του κανονισμού (ΕΕ) αριθ. 270/2011.

               (4)

               Ως εκ τούτου, το παράρτημα I του κανονισμού (ΕΕ) αριθ. 270/2011 θα πρέπει να τροποποιηθεί αναλόγως,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα I του κανονισμού (ΕΕ) αριθ. 270/2011 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 21 Μαρτίου 2018.

            Για το Συμβούλιο

            Η Πρόεδρος

         E. ZAHARIEVA

      (1)  ΕΕ L 76 της 22.3.2011, σ. 4.

      ΠΑΡΑΡΤΗΜΑ

                  1.

                  Στο παράρτημα I του κανονισμού (ΕΕ) αριθ. 270/2011, οι καταχωρίσεις που αφορούν τα κατωτέρω πρόσωπα αντικαθίστανται από τις ακόλουθες καταχωρίσεις:

                              Ονοματεπώνυμο (και ενδεχόμενα ψευδώνυμα)

                              Στοιχεία ταυτοποίησης

                              Λόγοι χαρακτηρισμού

                              2.

                              «Suzanne Saleh Thabet

                              Σύζυγος του κ. Mohamed Hosni Elsayed Mubarak, πρώην Προέδρου της Αραβικής Δημοκρατίας της Αιγύπτου.
                              Ημερομηνία γέννησης: 28.2.1941
                              Γυναίκα

                              Συνδεόμενη με τον Mohamed Hosni Elsayed Mubarak, έναντι του οποίου εκκρεμεί δικαστική διαδικασία ή διαδικασία ανάκτησης περιουσιακών στοιχείων από τις αιγυπτιακές αρχές κατόπιν τελεσίδικης δικαστικής απόφασης για υπεξαίρεση δημόσιου χρήματος, βάσει της σύμβασης των Ηνωμένων Εθνών κατά της Διαφθοράς.

                              4.

                              Heidy Mahmoud Magdy Hussein Rasekh

                              Σύζυγος του κ. Alaa Mohamed Hosni Elsayed Mubarak, υιού του πρώην Προέδρου της Αραβικής Δημοκρατίας της Αιγύπτου
                              Ημερομηνία γέννησης: 5.10.1971
                              Γυναίκα

                              Πρόσωπο έναντι του οποίου εκκρεμεί δικαστική διαδικασία ή διαδικασία ανάκτησης περιουσιακών στοιχείων από τις αιγυπτιακές αρχές κατόπιν τελεσίδικης δικαστικής απόφασης για υπεξαίρεση δημόσιου χρήματος, βάσει της σύμβασης των Ηνωμένων Εθνών κατά της Διαφθοράς και συνδεόμενο με τον Alaa Mohamed Hosni Elsayed Mubarak.

                              6.

                              Khadiga Mahmoud El Gammal

                              Σύζυγος του κ. Gamal Mohamed Hosni Elsayed Mubarak, υιού του πρώην Προέδρου της Αραβικής Δημοκρατίας της Αιγύπτου
                              Ημερομηνία γέννησης: 13.10.1982
                              Γυναίκα

                              Πρόσωπο έναντι του οποίου εκκρεμεί δικαστική διαδικασία ή διαδικασία ανάκτησης περιουσιακών στοιχείων από τις αιγυπτιακές αρχές κατόπιν τελεσίδικης δικαστικής απόφασης για υπεξαίρεση δημόσιου χρήματος, βάσει της σύμβασης των Ηνωμένων Εθνών κατά της Διαφθοράς και συνδεόμενο με τον Gamal Mohamed Hosni Elsayed Mubarak.

                              19.

                              Elham Sayed Salem Sharshar

                              Σύζυγος του κ. Habib Ibrahim Eladli
                              Ημερομηνία γέννησης: 23.1.1963
                              Γυναίκα

                              Πρόσωπο έναντι του οποίου εκκρεμεί δικαστική διαδικασία για υπεξαίρεση δημόσιου χρήματος, βάσει της σύμβασης των Ηνωμένων Εθνών κατά της Διαφθοράς και συνδεόμενο με τον Habib Ibrahim Eladli.»

                  2.

                  Στο παράρτημα I του κανονισμού (ΕΕ) αριθ. 270/2011, οι καταχωρίσεις που αφορούν τα ακόλουθα πρόσωπα διαγράφονται:

                              7.

                              Ahmed Abdelaziz Ezz,

                              8.

                              Abla Mohamed Fawzi Ali Ahmed Salama,

                              9.

                              Khadiga Ahmed Ahmed Kamel Yassin,

                              10.

                              Shahinaz Abdel Aziz Abdel Wahab Al Naggar,

                              11.

                              Ahmed Alaeldin Amin Abdemaksoud Elmaghraby,

                              12.

                              Naglaa Abdallah El Gazaerly.


title: Εκτελεστικός κανονισμός (ΕΕ) 2018/469 της Επιτροπής, της 21ης Μαρτίου 2018, για την έγκριση της διάθεσης στην αγορά εκχυλίσματος τριών ριζών βοτάνων (Cynanchum wilfordii Hemsley, Phlomis umbrosa Turcz. και Angelica gigas Nakai) ως νέου τροφίμου σύμφωνα με τον κανονισμό (ΕΕ) 2015/2283 του Ευρωπαϊκού Κοινοβουλίου και του Συμβουλίου, και για την τροποποίηση του εκτελεστικού κανονισμού (ΕΕ) 2017/2470 της Επιτροπής (Κείμενο που παρουσιάζει ενδιαφέρον για τον ΕΟΧ )

text:
               22.3.2018

               EL

               Επίσημη Εφημερίδα της Ευρωπαϊκής Ένωσης

               L 79/11

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/469 ΤΗΣ ΕΠΙΤΡΟΠΉΣ
   της 21ης Μαρτίου 2018
   για την έγκριση της διάθεσης στην αγορά εκχυλίσματος τριών ριζών βοτάνων (Cynanchum wilfordii Hemsley, Phlomis umbrosa Turcz. και Angelica gigas Nakai) ως νέου τροφίμου σύμφωνα με τον κανονισμό (ΕΕ) 2015/2283 του Ευρωπαϊκού Κοινοβουλίου και του Συμβουλίου, και για την τροποποίηση του εκτελεστικού κανονισμού (ΕΕ) 2017/2470 της Επιτροπής
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) 2015/2283 του Ευρωπαϊκού Κοινοβουλίου και του Συμβουλίου σχετικά με τα νέα τρόφιμα, την τροποποίηση του κανονισμού (ΕΕ) αριθ. 1169/2011 του Ευρωπαϊκού Κοινοβουλίου και του Συμβουλίου και την κατάργηση του κανονισμού (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 1852/2001 της Επιτροπής (1), και ιδίως το άρθρο 12,
   Εκτιμώντας τα ακόλουθα:

               (1)

               Ο κανονισμός (ΕΕ) 2015/2283 προβλέπει ότι μόνο τα νέα τρόφιμα που έχουν εγκριθεί και περιλαμβάνονται στον ενωσιακό κατάλογο μπορούν να διατίθενται στην αγορά της Ένωσης.

               (2)

               Σύμφωνα με το άρθρο 8 του κανονισμού (ΕΕ) 2015/2283, εκδόθηκε ο εκτελεστικός κανονισμός (ΕΕ) 2017/2470 της Επιτροπής (2), ο οποίος θεσπίζει ενωσιακό κατάλογο εγκεκριμένων νέων τροφίμων.

               (3)

               Σύμφωνα με το άρθρο 12 του κανονισμού (ΕΕ) 2015/2283, η Επιτροπή υποβάλλει σχέδιο εκτελεστικής πράξης για τη διάθεση νέων τροφίμων στην αγορά της Ένωσης και για την επικαιροποίηση του ενωσιακού καταλόγου.

               (4)

               Σύμφωνα με το άρθρο 35 παράγραφος 1 του κανονισμού (ΕΕ) 2015/2283, κάθε αίτηση για τη διάθεση νέων τροφίμων στην αγορά εντός της Ένωσης που υποβάλλεται σε κράτος μέλος σύμφωνα με το άρθρο 4 του κανονισμού (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου (3) και για την οποία δεν έχει ληφθεί τελική απόφαση πριν από την 1η Ιανουαρίου 2018, θεωρείται αίτηση που υποβλήθηκε σύμφωνα με τον κανονισμό (ΕΕ) 2015/2283.

               (5)

               Στις 13 Μαρτίου 2014 η εταιρεία Naturalendo Tech Co., Ltd υπέβαλε αίτηση στην αρμόδια αρχή της Ιρλανδίας για τη διάθεση στην αγορά εκχυλίσματος τριών ριζών βοτάνων (Cynanchum wilfordii Hemsley, Phlomis umbrosa Turcz. και Angelica gigas Nakai) ως νέου συστατικού τροφίμων κατά την έννοια του άρθρου 1 παράγραφος 2 στοιχείο ε) του κανονισμού (ΕΚ) αριθ. 258/97. Με την αίτηση ζητείται το νέο τρόφιμο να χρησιμοποιείται σε συμπληρώματα διατροφής που προορίζονται για γυναίκες μετά την εμμηνόπαυση.

               (6)

               Αν ναι, η αίτηση για τη διάθεση του εκχυλίσματος τριών ριζών βοτάνων (Cynanchum wilfordii Hemsley, Phlomis umbrosa Turcz. και Angelica gigas Nakai) ως νέου τροφίμου στην αγορά εντός της Ένωσης υποβλήθηκε σε ένα κράτος μέλος σύμφωνα με το άρθρο 4 του κανονισμού (ΕΚ) αριθ. 258/97, η αίτηση πληροί επίσης τις απαιτήσεις που προβλέπονται στον κανονισμό (ΕΕ) 2015/2283.

               (7)

               Στις 29 Ιουλίου 2014 η αρμόδια αρχή της Ιρλανδίας εξέδωσε την αρχική της έκθεση αξιολόγησης. Στην εν λόγω έκθεση κατέληξε στο συμπέρασμα ότι το εκχύλισμα μείγματος των τριών ριζών βοτάνων πληροί τα κριτήρια για τα νέα συστατικά τροφίμων, όπως ορίζονται στο άρθρο 3 παράγραφος 1 του κανονισμού (ΕΚ) αριθ. 258/97.

               (8)

               Στις 15 Σεπτεμβρίου 2014 η Επιτροπή διαβίβασε την αρχική έκθεση αξιολόγησης στα υπόλοιπα κράτη μέλη, τα οποία διατύπωσαν αιτιολογημένες αντιρρήσεις εντός της περιόδου των 60 ημερών που ορίζεται στο άρθρο 6 παράγραφος 4 πρώτο εδάφιο του κανονισμού (ΕΚ) αριθ. 258/97.

               (9)

               Λόγω των αντιρρήσεων που εξέφρασαν τα άλλα κράτη μέλη, η Επιτροπή ζήτησε τη γνώμη της Ευρωπαϊκής Αρχής για την Ασφάλεια των Τροφίμων (EFSA) στις 20 Απριλίου 2015, ζητώντας της να διενεργήσει πρόσθετη αξιολόγηση για το εκχύλισμα των τριών ριζών βοτάνων (Cynanchum wilfordii Hemsley, Phlomis umbrosa Turcz. και Angelica gigas Nakai) ως νέου συστατικού τροφίμων, σύμφωνα με τον κανονισμό (ΕΚ) αριθ. 258/97.

               (10)

               Στις 21 Σεπτεμβρίου 2016, η EFSA εξέδωσε «Επιστημονική γνώμη σχετικά με την ασφάλεια του εκχυλίσματος των τριών ριζών βοτάνων (Cynanchum wilfordii Hemsley, Phlomis umbrosa Turcz. και Angelica gigas Nakai) ως νέου τροφίμου (4).» Η εν λόγω γνώμη, αν και εκπονήθηκε και εκδόθηκε από την EFSA σύμφωνα με τον κανονισμό (ΕΚ) αριθ. 258/97 ευθυγραμμίζεται με τις απαιτήσεις του άρθρου 11 του κανονισμού (ΕΕ) 2015/2283.

               (11)

               Στη γνώμη της, η EFSA δεν καθόρισε την ασφάλεια του εκχυλίσματος του μείγματος των τριών ριζών βοτάνων που χρησιμοποιούνται στα συμπληρώματα διατροφής προοριζόμενα για ενήλικες με μέγιστο επίπεδο πρόσληψης 514 mg/ημέρα, όπως προτάθηκε από τον αιτούντα, λόγω του ότι η πρόσληψη θα υπερέβαινε το επίπεδο που θεωρείται ασφαλές (2,5 mg/kg σωματικού βάρους). Ωστόσο, η EFSA κατέληξε στο συμπέρασμα ότι το εκχύλισμα μείγματος των τριών ριζών βοτάνων είναι ασφαλές για τους ενήλικες όταν προστεθεί σε συμπληρώματα διατροφής σε μέγιστη ημερήσια δόση 175 mg που αντιστοιχεί στο ασφαλές επίπεδο πρόσληψης για ένα ενήλικο άτομο με βάρος σώματος 70 kg.

               (12)

               Με βάση τη γνώμη της EFSA, ο αιτών παρέσχε επιπλέον στοιχεία προκειμένου να μετριάσει τις ανησυχίες όσον αφορά την ασφάλεια. Στις 12 Ιανουαρίου 2017 η Επιτροπή ζήτησε από την EFSA να επανεξετάσει τις συμπληρωματικές πληροφορίες σε σχέση με την επιστημονική γνώμη αναφορικά με την ασφάλεια του εκχυλίσματος του μείγματος των τριών ριζών βοτάνων. Στις 4 Απριλίου 2017 η EFSA, στην αναθεωρημένη της γνώμη σχετικά με την ασφάλεια του εκχυλίσματος του μείγματος των τριών ριζών βοτάνων (5), κατέληξε στο συμπέρασμα ότι η επιστημονική γνώμη που εκδόθηκε αρχικά την 21η Σεπτεμβρίου 2016 δεν χρειαζόταν να αναθεωρηθεί και, ως εκ τούτου, η EFSA επαναβεβαίωσε ότι το εκχύλισμα του μείγματος των τριών ριζών βοτάνων είναι ασφαλές για τους ενήλικες όταν προστεθεί σε συμπληρώματα διατροφής σε μέγιστη ημερήσια δόση 175 mg.

               (13)

               Στην αρχική της γνώμη, η EFSA θεωρεί ότι ο κίνδυνος αλλεργικής αντίδρασης στην ουσία Angelica gigas Nakai δεν είναι διαφορετικός από αυτόν που συνδέεται με το σέλινο, καθώς και τα δύο φυτά ανήκουν στην ίδια βοτανική οικογένεια (Apiaceae). Καθώς το σέλινο είναι τρόφιμο που πρέπει να επισημαίνεται ως αλλεργιογόνο, σύμφωνα με τον κανονισμό (ΕΕ) αριθ. 1169/2011 του Ευρωπαϊκού Κοινοβουλίου και του Συμβουλίου (6), είναι αναγκαίο το νέο συστατικό τροφίμων να φέρει την κατάλληλη επισήμανση.

               (14)

               Και οι δύο γνώμες παρέχουν επαρκείς λόγους ώστε να διαπιστωθεί ότι το εκχύλισμα των τριών ριζών βοτάνων (Cynanchum wilfordii Hemsley, Phlomis umbrosa Turcz. και Angelica gigas Nakai) για τις προτεινόμενες χρήσεις και τα προτεινόμενα επίπεδα χρήσης όταν χρησιμοποιούνται ως συστατικό σε συμπληρώματα διατροφής, είναι σύμφωνο με το άρθρο 12 παράγραφος 1 του κανονισμού (ΕΕ) 2015/2283.

               (15)

               Λαμβάνοντας υπόψη την προβλεπόμενη χρήση και το γεγονός ότι η αίτηση για έγκριση προορίζεται μόνο για ενήλικες, τα συμπληρώματα διατροφής που περιέχουν εκχύλισμα των τριών ριζών βοτάνων (Cynanchum wilfordii Hemsley, Phlomis umbrosa Turcz. και Angelica gigas Nakai) θα πρέπει να φέρουν την κατάλληλη επισήμανση.

               (16)

               Η οδηγία 2002/46/ΕΚ του Ευρωπαϊκού Κοινοβουλίου και του Συμβουλίου (7) ορίζει τις απαιτήσεις για τα συμπληρώματα διατροφής. Η χρήση του εκχυλίσματος των τριών ριζών βοτάνων (Cynanchum wilfordii Hemsley, Phlomis umbrosa Turcz. και Angelica gigas Nakai) θα πρέπει να επιτραπεί με την επιφύλαξη των απαιτήσεων της εν λόγω οδηγίας.

               (17)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Το εκχύλισμα των τριών ριζών βοτάνων (Cynanchum wilfordii Hemsley, Phlomis umbrosa Turcz. και Angelica gigas Nakai) όπως καθορίζεται στο παράρτημα του παρόντος κανονισμού καταχωρίζεται στον ενωσιακό κατάλογο εγκεκριμένων νέων τροφίμων, όπως προβλέπεται στο άρθρο 8 του κανονισμού (ΕΕ) 2015/2283.
   2.   Η καταχώριση στον ενωσιακό κατάλογο που αναφέρεται στην παράγραφο 1, περιλαμβάνει τις προϋποθέσεις χρήσης και τις απαιτήσεις επισήμανσης που καθορίζονται στο παράρτημα του παρόντος κανονισμού.
   3.   Η άδεια που προβλέπεται στο παρόν άρθρο εφαρμόζεται με την επιφύλαξη των διατάξεων της οδηγίας 2002/46/ΕΚ.
   Άρθρο 2
   Το παράρτημα του εκτελεστικού κανονισμού (ΕΕ) 2017/2470 τροποποιείται σύμφωνα με το παράρτημα του παρόντος κανονισμού.
   Άρθρο 3
   Ο παρών κανονισμός αρχίζει να ισχύει την εικοστή ημέρα μετά τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 21 Μαρτίου 2018.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 327 της 11.12.2015, σ. 1.

      (2)  Εκτελεστικός κανονισμός (ΕΕ) 2017/2470 της Επιτροπής, της 20ής Δεκεμβρίου 2017, για την κατάρτιση ενωσιακού καταλόγου νέων τροφίμων σύμφωνα με τον κανονισμό (ΕΕ) 2015/2283 του Ευρωπαϊκού Κοινοβουλίου και του Συμβουλίου σχετικά με τα νέα τρόφιμα (ΕΕ L 351 της 30.12.2017, σ. 72).

      (3)  Κανονισμός (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου, της 27ης Ιανουαρίου 1997, σχετικά με τα νέα τρόφιμα και τα νέα συστατικά τροφίμων (ΕΕ L 43 της 14.2.1997, σ. 1).

      (4)  EFSA Journal 2016 14(10): 4589.

      (5)  EFSA Journal 2017 15(5): 4778.

      (6)  Κανονισμός (ΕΕ) αριθ. 1169/2011 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2011, σχετικά με την παροχή πληροφοριών για τα τρόφιμα στους καταναλωτές, την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 1924/2006 και (ΕΚ) αριθ. 1925/2006 και την κατάργηση της οδηγίας 87/250/ΕΟΚ της Επιτροπής, της οδηγίας 90/496/ΕΟΚ του Συμβουλίου, της οδηγίας 1999/10/ΕΚ της Επιτροπής, της οδηγίας 2000/13/ΕΚ του Ευρωπαϊκού Κοινοβουλίου και του Συμβουλίου, των οδηγιών της Επιτροπής 2002/67/ΕΚ και 2008/5/ΕΚ και του κανονισμού (ΕΚ) αριθ. 608/2004 της Επιτροπής (ΕΕ L 304 της 22.11.2011, σ. 18).

      (7)  Οδηγία 2002/46/ΕΚ του Ευρωπαϊκού Κοινοβουλίου και του Συμβουλίου, της 10ης Ιουνίου 2002, για την προσέγγιση των νομοθεσιών των κρατών μελών περί των συμπληρωμάτων διατροφής (ΕΕ L 183 της 12.7.2002, σ. 51).

      ΠΑΡΑΡΤΗΜΑ
      Το παράρτημα του εκτελεστικού κανονισμού (ΕΕ) 2017/2470 τροποποιείται ως εξής:

                  1.

                  Η ακόλουθη καταχώριση προστίθεται στον πίνακα 1 (εγκεκριμένα νέα τρόφιμα) κατ' αλφαβητική σειρά:

                              Εγκεκριμένο νέο τρόφιμο

                              Προϋποθέσεις υπό τις οποίες μπορεί να χρησιμοποιηθεί το νέο τρόφιμο

                              Επιπρόσθετες ειδικές απαιτήσεις επισήμανσης

                              Άλλες απαιτήσεις

                              «Εκχύλισμα των τριών ριζών βοτάνων (

                                    Cynanchum wilfordii

                                 Hemsley,

                                    Phlomis umbrosa

                                 Turcz. και

                                    Angelica gigas

                                 Nakai)

                                 Συγκεκριμένη κατηγορία τροφίμων

                                 Ανώτατα επίπεδα

                              Η ονομασία του νέου τροφίμου στην επισήμανση των τροφίμων που το περιέχουν είναι “εκχύλισμα τριών ριζών βοτάνων (Cynanchum wilfordii Hemsley, Phlomis umbrosa Turcz. και Angelica gigas Nakai)”.
                              Η επισήμανση των συμπληρωμάτων διατροφής που περιέχουν εκχύλισμα του μείγματος των τριών ριζών βοτάνων φέρει δήλωση ευρισκόμενη παραπλεύρως του πίνακα συστατικών που υποδεικνύει ότι δεν πρέπει να καταναλώνονται από άτομα που έχουν γνωστή αλλεργία στο σέλινο.»

                              Συμπληρώματα διατροφής, όπως ορίζονται στην οδηγία 2002/46/ΕΚ, για ενήλικο πληθυσμό

                              175 mg/ημέρα

                  2.

                  Η ακόλουθη καταχώριση προστίθεται στον πίνακα 2 (προδιαγραφές) κατ' αλφαβητική σειρά:

                              Εγκεκριμένο νέο τρόφιμο

                              Προδιαγραφή

                              «Εκχύλισμα των τριών ριζών βοτάνων (

                                    Cynanchum wilfordii

                                 Hemsley,

                                    Phlomis umbrosa

                                 Turcz. και

                                    Angelica gigas

                                 Nakai)

                                 Περιγραφή/Ορισμός:

                              Το μείγμα των τριών ριζών βοτάνων είναι υποκίτρινη καφετιά λεπτή σκόνη που παράγεται με εκχύλιση ζεστού νερού, συμπύκνωση μέσω εξάτμισης και ξήρανσης με ψεκασμό

                                 Σύνθεση του εκχυλίσματος του μείγματος των 3 ριζών βοτάνων:

                              Ρίζα Cynanchum wilfordii: 32,5 % (κ.β.)
                              Ρίζα Phlomis umbrosa: 32,5 % (κ.β)
                              Ρίζα Angelica gigas: 35,0 % (κ.β)

                                 Προδιαγραφές:

                              Απώλεια κατά την ξήρανση: NMT 100 mg/g

                                 Δοκιμασία:

                              Κινναμωμικό οξύ: 0,012 – 0,039 mg/g
                              Μεθυλεστέρας Shanzhiside: 0,20 – 1,55 mg/g
                              Nodakenin: 3,35 – 10,61 mg/g
                              Methoxsalen: < 3 mg/g
                              Φαινόλες: 13,0 – 40,0 mg/g
                              Κουμαρίνες: 13,0 – 40,0 mg/g
                              Ιριδοειδή: 13,0 – 39,0 mg/g
                              Σαπωνίνες: 5,0 – 15,5 mg/g

                                 Θρεπτικά συστατικά:

                              Υδατάνθρακες: 600 – 880 mg/g
                              Πρωτεΐνες: 70 – 170 mg/g
                              Λίπη: < 4 mg/g

                                 Μικροβιολογικά κριτήρια:

                              Συνολικός βιώσιμος αριθμός μικροοργανισμών: < 5 000  CFU/g
                              Σύνολο ευρωτίασης (μούχλας) και ζυμομυκήτων: < 100 CFU/g
                              Κολοβακτηριοειδή: < 10 CFU/g

                                 Σαλμονέλα: Αρνητική δοκιμή/25 g

                                 Escherichia coli: Αρνητική δοκιμή/25 g
                              Χρυσίζων σταφυλόκοκκος (Staphylococcus aureus): Αρνητική δοκιμή/25 g

                                 Βαρέα μέταλλα:

                              Μόλυβδος: < 0,65 mg/kg
                              Αρσενικό: < 3,0 mg/kg
                              Υδράργυρος: < 0,1 mg/kg
                              Κάδμιο: < 1,0 mg/kg
                              CFU: Μονάδες σχηματισμού αποικιών»


title: Εκτελεστικός κανονισμός (ΕΕ) 2018/481 της Επιτροπής, της 21ης Μαρτίου 2018, για την τροποποίηση του κανονισμού (ΕΚ) αριθ. 1484/95 όσον αφορά τον καθορισμό των αντιπροσωπευτικών τιμών στους τομείς του κρέατος πουλερικών και των αυγών, καθώς και της αυγοαλβουμίνης

text:
               23.3.2018

               EL

               Επίσημη Εφημερίδα της Ευρωπαϊκής Ένωσης

               L 81/6

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/481 ΤΗΣ ΕΠΙΤΡΟΠΉΣ
   της 21ης Μαρτίου 2018
   για την τροποποίηση του κανονισμού (ΕΚ) αριθ. 1484/95 όσον αφορά τον καθορισμό των αντιπροσωπευτικών τιμών στους τομείς του κρέατος πουλερικών και των αυγών, καθώς και της αυγοαλβουμίνης
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 183 στοιχείο β),
   Έχοντας υπόψη τον κανονισμό (ΕΕ) αριθ. 510/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για τον καθορισμό του καθεστώτος συναλλαγών που εφαρμόζεται σε ορισμένα εμπορεύματα που προέρχονται από τη μεταποίηση γεωργικών προϊόντων και την κατάργηση των κανονισμών του Συμβουλίου (ΕΚ) αριθ. 1216/2009 και (ΕΚ) αριθ. 614/2009 (2), και ιδίως το άρθρο 5 παράγραφος 6 στοιχείο α),
   Εκτιμώντας τα ακόλουθα:

               (1)

               Ο κανονισμός (ΕΚ) αριθ. 1484/95 της Επιτροπής (3) καθόρισε τις λεπτομέρειες εφαρμογής του καθεστώτος συμπληρωματικών εισαγωγικών δασμών και τις αντιπροσωπευτικές τιμές στους τομείς του κρέατος πουλερικών και των αυγών, καθώς και της αυγοαλβουμίνης.

               (2)

               Από τον τακτικό έλεγχο των στοιχείων στα οποία βασίζεται ο καθορισμός των αντιπροσωπευτικών τιμών για τα προϊόντα των τομέων του κρέατος πουλερικών και των αυγών, καθώς και για την αυγοαλβουμίνη, προκύπτει ότι επιβάλλεται να τροποποιηθούν οι αντιπροσωπευτικές τιμές για τις εισαγωγές ορισμένων προϊόντων, λαμβανομένων υπόψη των διακυμάνσεων των τιμών ανάλογα με την προέλευση.

               (3)

               Ο κανονισμός (ΕΚ) αριθ. 1484/95 θα πρέπει να τροποποιηθεί αναλόγως.

               (4)

               Λόγω της ανάγκης να εξασφαλιστεί η εφαρμογή του εν λόγω μέτρου το ταχύτερο δυνατόν μετά τη διάθεση των επικαιροποιημένων στοιχείων, κρίνεται σκόπιμο ο παρών κανονισμός να αρχίσει να ισχύει την ημέρα της δημοσίευσής του,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα I του κανονισμού (ΕΚ) αριθ. 1484/95 αντικαθίσταται από το κείμενο που παρατίθεται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 21 Μαρτίου 2018.

            Για την Επιτροπή,

            εξ ονόματος του Προέδρου,

         Jerzy PLEWA

            Γενικός Διευθυντής

            Γενική Διεύθυνση Γεωργίας και Αγροτικής Ανάπτυξης

      (1)  ΕΕ L 347 της 20.12.2013, σ. 671.

      (2)  ΕΕ L 150 της 20.5.2014, σ. 1.

      (3)  Κανονισμός (ΕΚ) αριθ. 1484/95 της Επιτροπής, της 28ης Ιουνίου 1995, σχετικά με τη θέσπιση λεπτομερών κανόνων για την εφαρμογή του συστήματος συμπληρωματικών δασμών κατά την εισαγωγή και με τον καθορισμό αντιπροσωπευτικών τιμών στους τομείς του κρέατος πουλερικών και των αυγών και της αυγοαλβουμίνης, καθώς και με την κατάργηση του κανονισμού αριθ. 163/67/ΕΟΚ (ΕΕ L 145 της 29.6.1995, σ. 47).

      ΠΑΡΑΡΤΗΜΑ
      «
            ΠΑΡΑΡΤΗΜΑ I

                        Κωδικός ΣΟ

                        Περιγραφή των εμπορευμάτων

                        Αντιπροσωπευτική τιμή
                        (σε EUR/100 kg)

                        Εγγύηση που αναφέρεται στο άρθρο 3
                        (σε EUR/100 kg)

                        Προέλευση (1)

                        0207 12 10

                        Σφάγια από κοτόπουλα, ονομαζόμενα «κοτόπουλα 70 %», κατεψυγμένα

                        103,6

                        0

                        AR

                        0207 12 90

                        Σφάγια από κοτόπουλα, ονομαζόμενα «κοτόπουλα 65 %», κατεψυγμένα

                        127,4

                        0

                        AR

                        154,1

                        0

                        BR

                        0207 14 10

                        Τεμάχια χωρίς κόκαλα από πετεινούς ή κότες, κατεψυγμένα

                        244,2

                        17

                        AR

                        225,0

                        23

                        BR

                        320,2

                        0

                        CL

                        233,5

                        20

                        TH

                        0207 27 10

                        Τεμάχια χωρίς κόκαλα από γαλοπούλες, κατεψυγμένα

                        327,6

                        0

                        BR

                        303,4

                        0

                        CL

                        0408 91 80

                        Αυγά χωρίς κέλυφος, αποξηραμένα

                        368,4

                        0

                        AR

                        1602 32 11

                        Παρασκευάσματα άψητα από πετεινούς ή κότες

                        240,9

                        14

                        BR

                  »

         (1)  Ονοματολογία των χωρών σύμφωνα με τον κανονισμό (ΕΕ) αριθ. 1106/2012 της Επιτροπής, της 27ης Νοεμβρίου 2012, για την εφαρμογή του κανονισμού (ΕΚ) αριθ. 471/2009 του Ευρωπαϊκού Κοινοβουλίου και του Συμβουλίου για τις κοινοτικές στατιστικές του εξωτερικού εμπορίου με τις τρίτες χώρες, όσον αφορά την επικαιροποίηση της ονοματολογίας των χωρών και εδαφών (ΕΕ L 328 της 28.11.2012, σ. 7).


title: Εκτελεστικός κανονισμός (ΕΕ) 2018/482 της Επιτροπής, της 22ας Μαρτίου 2018, σχετικά με τον καθορισμό μέγιστης τιμής αγοράς αποκορυφωμένου γάλακτος σε σκόνη για τον πρώτο επιμέρους διαγωνισμό που διεξάγεται στο πλαίσιο του διαγωνισμού που προκηρύχθηκε με τον εκτελεστικό κανονισμό (ΕΕ) 2018/154

text:
               23.3.2018

               EL

               Επίσημη Εφημερίδα της Ευρωπαϊκής Ένωσης

               L 81/8

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/482 ΤΗΣ ΕΠΙΤΡΟΠΉΣ
   της 22ας Μαρτίου 2018
   σχετικά με τον καθορισμό μέγιστης τιμής αγοράς αποκορυφωμένου γάλακτος σε σκόνη για τον πρώτο επιμέρους διαγωνισμό που διεξάγεται στο πλαίσιο του διαγωνισμού που προκηρύχθηκε με τον εκτελεστικό κανονισμό (ΕΕ) 2018/154
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (EE) αριθ. 1370/2013 του Συμβουλίου, της 16ης Δεκεμβρίου 2013, για τη θέσπιση μέτρων σχετικά με τον καθορισμό ορισμένων ενισχύσεων και επιστροφών που συνδέονται με την κοινή οργάνωση των αγορών γεωργικών προϊόντων (1), και ιδίως το άρθρο 3,
   Εκτιμώντας τα ακόλουθα:

               (1)

               Με τον εκτελεστικό κανονισμό (ΕΕ) 2018/154 της Επιτροπής (2), προκηρύχθηκε διαγωνισμός για την αγορά αποκορυφωμένου γάλακτος σε σκόνη κατά τη διάρκεια της περιόδου δημόσιας παρέμβασης από την 1η Μαρτίου έως τις 30 Σεπτεμβρίου 2018, σύμφωνα με τους όρους που προβλέπονται στον εκτελεστικό κανονισμό (ΕΕ) 2016/1240 της Επιτροπής (3).

               (2)

               Σύμφωνα με το άρθρο 14 παράγραφος 1 του εκτελεστικού κανονισμού (ΕΕ) 2016/1240, βάσει των προσφορών που έχουν παραληφθεί στο πλαίσιο των επιμέρους διαγωνισμών, η Επιτροπή πρέπει να καθορίσει μέγιστη τιμή αγοράς ή να αποφασίσει να μην καθορίσει μέγιστη τιμή αγοράς.

               (3)

               Λαμβανομένων υπόψη των προσφορών που έχουν παραληφθεί για τον πρώτο επιμέρους διαγωνισμό, δεν θα πρέπει να καθοριστεί μέγιστη τιμή αγοράς.

               (4)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Για τον πρώτο επιμέρους διαγωνισμό, ο οποίος διεξάγεται για την αγορά αποκορυφωμένου γάλακτος σε σκόνη στο πλαίσιο του διαγωνισμού που προκηρύχθηκε με τον εκτελεστικό κανονισμό (ΕΕ) 2018/154 και για τον οποίο η προθεσμία υποβολής προσφορών έληξε στις 20 Μαρτίου 2018, δεν καθορίζεται μέγιστη τιμή αγοράς.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 22 Μαρτίου 2018.

            Για την Επιτροπή,

            εξ ονόματος του Προέδρου,

         Jerzy PLEWA

            Γενικός Διευθυντής

            Γενική Διεύθυνση Γεωργίας και Αγροτικής Ανάπτυξης

      (1)  ΕΕ L 346 της 20.12.2013, σ. 12.

      (2)  Εκτελεστικός κανονισμός (ΕΕ) 2018/154 της Επιτροπής, της 30ής Ιανουαρίου 2018, σχετικά με την προκήρυξη διαγωνισμού για την αγορά αποκορυφωμένου γάλακτος σε σκόνη κατά τη διάρκεια της περιόδου δημόσιας παρέμβασης από την 1η Μαρτίου έως τις 30 Σεπτεμβρίου 2018. (ΕΕ L 29 της 1.2.2018, σ. 6).

      (3)  Εκτελεστικός κανονισμός (ΕΕ) 2016/1240 της Επιτροπής, της 18ης Μαΐου 2016, για τη θέσπιση κανόνων εφαρμογής του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τη δημόσια παρέμβαση και την ενίσχυση για ιδιωτική αποθεματοποίηση (ΕΕ L 206 της 30.7.2016, σ. 71).